Kata Penguat Bebas

Kata penguat ialah kata yang biasanya menguatkan kata adjektif. Kehadirannya mungkin di hadapan atau di belakang kata adjektif. Dalam bahasa Melayu, terdapat tiga jenis kata penguat, iaitu kata penguat hadapan seperti terlalu dan paling, kata penguat belakang seperti benar dan sekali dan kata  penguat bebas yang meliputi kata sangat, amat dan sungguh.

Kata penguat bebas biasanya boleh hadir di hadapan atau di belakang kata adjektif. Sila lihat contoh yang berikut:

Kata penguat bebas juga boleh berada di hadapan atau di belakang kata adjektif dalam ayat yang ditambah frasa atau klausa keterangan. Sila lihat contoh yang berikut:

2a.  Dia amat/sangat/sungguh marah pada hari ini.

2b.  Dia marah amat/sangat/sungguh pada hari ini.

3a.  Dia amat/sangat/sungguh marah apabila dicabar orang.

3b.  Dia marah amat/sangat/sungguh apabila dicabar orang.

Dalam kelompok ayat 2, terdapat frasa keterangan pada hari ini. Namun begitu, kedudukan kata penguat bebas tetap bebas. Dalam kelompok ayat 3, terdapat klausa keterangan waktu apabila (dia) dicabar orang, tetapi kata penguat bebas tetap boleh berada di hadapan atau di belakang kata adjektif marah.

Kata penguat bebas boleh juga ditambah pada sesetengah kata kerja yang berkaitan dengan perasaan, seperti kata terkejut atau terperanjat. Sila lihat contoh yang berikut:

5a.  Dia amat/sangat/sungguh terkejut pada hari ini.

5b.  Dia terkejut amat/sangat/sungguh pada hari ini.

6a.  Dia amat/sangat/sungguh terkejut apabila (dia) terpilih.

6b.  Dia terkejut amat/sangat/sungguh apabila (dia) terpilih.

Kata penguat bebas tidak boleh ditambah pada kata adjektif ganda atau frasa adjektif yang sudah mendukung maksud “kesangatan”. Sila lihat contoh yang berikut:

7b.  Rambutnya amat/sangat/sungguh kusut.

7c.  *Rambutnya amat/sangat/sungguh kusut-masai.

8b.  Pahlawan itu amat/ sangat/sungguh gagah/berani.

8b.  *Pahlawan itu amat/sangat/sungguh gagah berani

Walaupun kata penguat bebas dikatakan sebagai berkedudukan bebas, ada kalanya kata penguat itu hanya boleh berada di hadapan kata adjektif. Hal ini berlaku apabila kata adjektif yang berkenaan dikaitkan dengan kata nama atau frasa nama dan diselangi oleh kata pengantar objek atau kata sendi nama akan. Sila lihat contoh yang berikut:

9a.  Dia amat/sangat/sungguh marah akan adiknya.

9b.  *Dia marah amat/sangat/sungguh akan adiknya.

10a.  Dia amat/sangat/sungguh rindu akan neneknya.

10b.  *Dia rindu amat/sangat/sungguh akan neneknya.

Ayat 9b dan 10b salah kerana dalam kedua-dua ayat berikut, kata adjektif emotif seperti marah dan rindu harus diikuti terus oleh kata pengantar objek akan dan kata/frasa nama tanpa diselangi oleh kata penguat bebas.

Keadaan ini tetap benar jika kata adjektif rindu ditambah imbuhan untuk menjadikannya kata kerja transitif merindui. Sila lihat contoh yang berikut:

11a.  Dia amat/sangat/sungguh merindui neneknya.

11b.  *Dia merindui amat/sangat/sungguh neneknya.

Ayat 11b salah kerana kata kerja transitif merindui mesti diikuti terus oleh objek neneknya, tanpa diselangi oleh kata penguat bebas.

Kata penguat bebas amat dan sangat boleh juga ditambah pada kata kerja yang kata dasarnya tidak berkaitan dengan perasaan, tidak kira dalam ayat dengan ragam aktif atau pasif. Sila lihat contoh yang berikut:

12a.  Dia amat/sangat memerlukan bantuan.

12b.  Bantuan amat/sangat diperlukan olehnya.

13a.  Perbuatannya amat/sangat menyusahkan kita.

13b.  Kita amat/sangat disusahkan oleh perbuatannya.

Kata penguat bebas juga boleh ditambah pada kata adjektif yang berimbuhan ke-…-an. Sila lihat contoh yang berikut:

15a.  Gaya hidupnya amat/sangat/sungguh kebaratan.

15b.  Gaya hidupnya kebaratan amat/sangat/sungguh.

Kata penguat bebas boleh digandingkan sesama sendiri dalam keadaan tertentu. Sila lihat contoh yang berikut:

17a.  Dia mengalami kesusahan yang amat sangat.

Dalam ayat 17a,  gandingan amat sangat bermakna dan berfungsi seperti kata adjektif teruk. Begitu juga keadaannya bagi kata sangat dalam ayat 17b. Hal sedemikian tercatat dalam Kamus Dewan Edisi Keempat (2005: 1385).

Kata penguat bebas juga boleh ditambah awalan teR-. Sila lihat contoh yang berikut:

Kata penguat bebas juga boleh digandingkan dengan kata penguat belakang. Sila lihat contoh yang berikut:

19a.  Pantai itu amat/sangat/sungguh indah sekali.

19b.  Pantai itu amat/sangat/sungguh indah benar.

19c.  Pantai itu amat/sangat/sungguh indah nian.

Kata penguat bebas juga boleh digandingkan dengan sesetengah kata tugas. Sila lihat contoh yang berikut:

20a.  Dia amat/sangat kurang berputus asa.

20b.  Dia amat/sangat tidak bersetuju dengan cadangan itu.

20e.  Dia adalah amat/sangat berkebolehan.

20f.   Dia berlari dengan amat/sangat pantas.

Dalam ayat 20a, kata penguat bebas bergandingan dengan kata bandingan kurang. Dalam ayat 20b, kata penguat bebas bergandingan dengan kata nafi tidak. Dalam ayat 20c, kata penguat bebas bergandingan dengan kata bantu ragam ingin. Dalam ayat 20d, kata penguat bebas bergandingan dengan kata penegas memang. Dalam ayat 20e, kata penguat bebas didahului oleh kata pemeri adalah. Dalam ayat 20f  pula, kata penguat bebas diikuti oleh kata adverba pantas.

Kata penguat sangat dan sungguh dapat digandakan sebagai penegasan. Sila lihat contoh yang berikut:

Dalam ayat 21b, kata sungguh-sungguh juga berfungsi sebagai adverba.


Hari Warisan Audiovisual Mempromosikan Nilai Kebersamaan, Keadilan dan Kesejahteraan

Untuk mendapatkan maklumat terkini, ikuti kami melalui Telegram

Kuala Lumpur – Bersempena sambutan Hari Warisan Audiovisual yang disambut pada 27 Oktober setiap tahun, Arkib Negara Malaysia (ANM) telah melaksanakan pelbagai program sepanjang hari tersebut. Pengerusi Lembaga Penasihat ANM, Tan Sri Dato’ Haji Alimuddin Haji Mohd Dom telah merasmikan sambutan tersebut yang berlangsung di Auditorium Pusat Pendokumentasian dan Pemeliharaan Audiovisual Negara.

Menurut Tan Sri Dato’ Haji Alimuddin, tema yang diketengahkan pada tahun ini adalah “Dokumentari Warisan Bahan Audiovisual ke Arah Masyarakat yang Inklusif, Adil dan Makmur” bertujuan untuk mempromosikan nilai-nilai kebersamaan, keadilan dan kesejahteraan menerusi bahan-bahan warisan dokumentari.

“Jika diteliti dengan lebih mendalam, bahan-bahan warisan ini sangat penting kerana terdapat pelbagai rakaman peristiwa, warna-warni kehidupan dan pelajaran yang memungkinkan nilai-nilai murni dapat dikongsi dengan masyarakat pada hari ini,” ujar Tan Sri Dato’ Haji Alimuddin sewaktu berucap pada hari sambutan tersebut.

Tambah beliau lagi, sambutan ini juga bertujuan untuk memberi kesedaran dan kefahaman tentang kepentingan memelihara bahan audiovisual sebagai khazanah warisan negara kerana menerusi bahan-bahan tersebut, pelbagai suka dan duka peristiwa bersejarah disimpan, direkod dan dirakam.

“Bahan-bahan warisan ini bukan hanya disimpan dan dipelihara semata-mata, tetapi adalah penting sebagai rujukan dan digunakan oleh orang ramai dalam mengkaji pelbagai aspek kehidupan masyarakat pada zaman dahulu,” jelas Tan Sri Dato’ Haji Alimuddin.

Tan Sri Dato’ Haji Alimuddin turut berkata, bahan audiovisual merupakan sebuah jendela warisan yang memperlihatkan pelbagai peristiwa dan sejarah dunia apabila kita tidak dapat menyaksikan peristiwa dan kisah sejarah yang berlaku dalam negara kita pada zaman lalu.

Di samping itu, ANM turut mengadakan acara simbolik penyerahan bahan oleh Perbadanan Kemajuan Filem Nasional (FINAS) kepada World Heritage Moving Image Centre (WHMIC) dan menyampaikan sijil penghargaan penyerahan bahan tersebut.

Dalam majlis yang sama, Ketua Pengarah ANM, Encik Jaafar Sidek Abdul Rahman berkata, tanpa pengetahuan dan tanggungjawab untuk memelihara, mendigitalkan dan memberikan akses, khazanah sesebuah negara akan hilang untuk selama-lamanya.

“Usaha memelihara warisan dan khazanah audiovisual ini amat penting untuk tujuan rujukan serta penyelidikan sebagai sumber maklumat berharga serta cerminan kepelbagaian budaya, sosial dan masyarakat negara ini. Tambahan lagi, bahan audiovisual dapat menceritakan kisah kita, kebenaran sejarah kita dan kehadiran kita semua,“ jelas Encik Jaafar Sidek.

Seterusnya majlis diteruskan dengan program Sembang-Sembang Audiovisual bersama dengan empat panel yang terdiri daripada Profesor Kolej Pengajian Seni Kreatif, Universiti Teknologi Mara (UiTM), Dato’ Profesor Ts. Dr. A. Razak Haji Mohaideen; Pengarah Bahagian Makmal FINAS, Puan Zuramashana Zakaria; Kurator Bahagian Daftar Warisan, Jabatan Warisan Negara, Puan Rokiah Abdul Samat dan Pengarah WHMIC, Ts. Azharul Azmir Kamarulzaman. Manakala penyampai berita TV9 merangkap penerbit berita digital TV3 Media Prima Berhad, iaitu Ahmad Barr Zainal Abidin bertindak selaku moderator program sembang-sembang tersebut.

Selain itu, dalam memeriahkan sambutan Hari Warisan Audiovisual Sedunia 2022, pihak ANM turut mengadakan pelbagai aktiviti lain seperti tayangan filem dokumentari, pameran pengurusan bahan audiovisual, demonstrasi pemuliharaan bahan arkib, pendaftaran online finding aid (FIA), klinik konsultansi pengurusan rekod kerajaan dan reruai pameran warisan pada hari tersebut. Rakaman program sambutan tersebut boleh ditonton secara dalam talian melalui saluran Facebook Arkib Negara Malaysia.


Luncai Emas dan K-KOMM Semarakkan Irama Joget

Kuala Lumpur – Dewan Tun Dr. Ismail, Pusat Dagangan Dunia Kuala Lumpur (WTCKL) pada petang ini digemakan dengan irama joget hasil kolaborasi syarikat rakaman Luncai Emas Sdn. Bhd. dengan kerjasama Kementerian Komunikasi dan Multimedia (K-KOMM) yang melibatkan empat universiti awam, iaitu Akademi Seni Budaya dan Warisan Kebangsaan (ASWARA), Universiti Teknologi MARA (UiTM), Universiti Pendidikan Sultan Idris (UPSI) dan Universiti Malaysia Kelantan (UMK) bersempena Majlis Pelancaran Album Joget Made in Malaysia yag disempurnakan oleh Dato’ Sri Haji Mohammad Mentek, Ketua Setiausaha K-KOMM.

“Saya sememangnya bercita-cita agar irama tradisi Malaysia menjadi kekuatan dalam penciptaan muzik moden Malaysia. Maka itu, dengan melihat kerancakan populariti muzik dance dan world beat, maka saya terpanggil untuk menjadikan rentak tradisi Malaysia sebagai taruhan, kerana elemen tarian ada pada semua tradisi ini. Joget juga dipilih sebagai taruhan pertama,” ujar Dato’ M. Nasir, Pengarah Urusan Luncai Emas Sdn. Bhd. dan merupakan karyawan unggul muzik nusantara dalam majlis tersebut.

Menerusi penghasilan karya terbaharu ini, Dato’ M. Nasir berharap agar kehadiran album joget ini mampu menjentik minat generasi muda agar meminati serta memperkasakan lagu-lagu baharu dengan suntikan elemen tradisi. Seterusnya akan dapat mengangkat identiti muzik negara di persada antarabangsa supaya dapat dibezakan antara identiti muzik tempatan dengan muzik dari luar.

Enam orang penyanyi muda muka baharu telah terlibat dalam projek penerbitan album ini, iaitu Jaclyn Chia, Didie Shazry (UPSI), Jannati Alaudin (UMK), Lybdie, Puteri Khareeza, Azizul Hakim dan Zarina Nordin (ASWARA).

Penyanyi rap, Kmy Kmo dan Luca Sickta serta artis indie, Ramayan dan Iqbal M turut mendedikasikan hasil karya mereka untuk projek album ini.

Menurut Encik Khirin Omar (Keon Omar), beliau menyifatkan usaha menerbitkan album berkonsepkan joget ini mampu melestarikan irama warisan ini. Tambah beliau lagi, setiap lagu dalam album ini akan dipasarkan secara digital dalam setiap laman strim seperti Spotify, Apple Music dan YouTube. Pelancaran judul lagu dibuat secara berperingkat-peringkat.

“Taruhan projek pertama ini juga sebagai penanda aras untuk usaha melestarikan elemen muzik warisan negara termasuklah inang, zapin, masri dan lain-lain yang kelak akan menjadi kebanggaan generasi masa depan negara,” kata Dato’ M. Nasir mengakhiri ucapannya sebagai tanda penghargaan dan sokongannya kepada karyawan muzik generasi baharu dalam memartabatkan elemen muzik warisan negara.

Dalam ucapan pelancaran, Dato’ Sri Haji Mohammad Mentek, Ketua Setiausaha K-KOMM berasa amat teruja dapat menyaksikan serta meraikan kejayaan Luncai Emas dalam merealisasikan Dana Kandungan Digital Muzik bagi memperkaya khazanah muzik tanah air. Kolaborasi karyawan akademik dan karyawan industri akan memberikan impak kepada projek album ini.

Turut hadir dalam pelancaran album ialah penerbit, pencipta dan penggubah lagu serta penulis lirik lagu projek album ini di samping kehadiran tetamu kehormat seperti Dato’ Sri Dr. Irmohizam Ibrahim, Pengarah Eksekutif WTCKL, Norjanah Yusof, Ketua Bahagian Pembinaan Bakat DBP dan Profesor Madya Dr. Raja Iskandar Raja Halid, pensyarah di Fakulti Teknologi Kreatif dan Warisan UMK merangkap penasihat seni warisan yang bertindak sebagai pemantau irama joget yang ditonjolkan dalam setiap lagu-lagu yang telah dihasilkan.

Untuk makluman, album ini menggabungkan kepakaran penggiat seni profesional, pensyarah, pelajar, alumni muzik dan seni dari empat IPTA bersama dengan artis baharu.

Album ini akan dipasarkan ke seluruh negara melalui pengedaran digital bermula pertengahan November ini. Tajuk lagu Kalungan Sukma ciptaan Ayob Ibrahim merupakan satu daripada lagu yang dimuatkan dalam album ini. Lirik lagunya dihasilkan oleh Rabi’ahtuladawyah Md. Saleh dengan nama penanya, iaitu Suri Liu yang juga merupakan Perancang Bahasa di Dewan Bahasa dan Pustaka.


Metti: Warisan dan Tradisi Cincin Kaki

Untuk mendapatkan maklumat terkini, ikuti kami melalui Telegram

Cincin kaki atau metti sangat bermakna kepada masyarakat penganut agama Hindu. Menurut orang yang bijak pandai, metti merupakan simbol yang mencerminkan status perkahwinan seseorang. Metti diguna pakai oleh kaum wanita, manakala kaum lelaki pula memakai minji.

Pada lazimnya, seorang wanita akan menundukkan kepala ketika berjalan. Justeru, untuk mengetahui sama ada seseorang lelaki itu sudah berkahwin atau belum, dia boleh melirik ke arah jari kaki lelaki berkenaan. Jika terdapat minji pada jari kakinya, maka wanita boleh mengenal pasti bahawa lelaki itu sudah berkahwin.

Metti atau bichiya dalam bahasa Hindi, mettelu dalam bahasa Telugu dan kalungura dalam bahasa Kannada, selalunya diperbuat daripada logam perak. Jika disoal mengapa metti diperbuat daripada perak dan bukannya emas, maka inilah jawapannya. Masyarakat Hindu percaya bahawa emas adalah unsur yang suci, maka logam tersebut tidak wajar digunakan sebagai perhiasan kaki.

Emas juga dikaitkan dengan Dewi Lakshmi, iaitu Tuhan kekayaan dalam masyarakat penganut agama Hindu, maka tidak wajar jika barang kemas yang diperbuat daripada emas dipakai pada anggota badan yang berada di bawah paras pinggang.

Metti Melambangkan Peranan Seorang Isteri dan Saudara Perempuan

Menurut kepercayaan masyarakat penganut agama Hindu, wanita yang sudah berkahwin juga memakai metti pada kedua-dua belah kaki, sebentuk cincin simbol untuk suami dan sebentuk lagi cincin untuk adik atau abang kandung wanita itu. Signifikasinya adalah wanita yang kematian suami akan diamanahkan untuk dijaga oleh saudara lelaki yang akan mengambil alih tugas dan tanggungjawab sebagai pelindung. Wanita yang kematian suami juga diwajibkan untuk menanggalkan cincin kaki yang dipakaikan oleh mendiang suami, sama seperti menanggalkan thaali daripada leher.

Metti turut mempunyai kepentingan dari sudut sains. Bagi seorang wanita yang sudah berkahwin, pemakaian metti pada kedua-dua belah kaki dikatakan dapat meregulasi kitaran haid dan meningkatkan tahap kesuburan mereka. Hal ini secara langsung dapat meningkatkan peluang mereka untuk hamil.

Menurut sains, jari kedua pada kaki wanita, uterus dan jantung saling berhubung antara satu dengan yang lain melalui saraf-saraf yang disebut medial plantar dan lateral plantar. Metti juga dipercayai berfungsi sebagai alat untuk awet muda apabila kaki dan metti saling bergeseran ketika berjalan. Tambahan pula, logam perak yang turut berfungsi sebagai konduktor elektrik akan menyerap tenaga dari tanah dan mengalirkannya ke seluruh badan. Hal ini secara tidak langsung dapat menyegarkan tubuh badan.

Bagi kaum lelaki pula, mereka percaya bahawa pemakaian cincin kaki (minji) pada jari kaki dapat meningkatkan daya kekuatan seksualiti atau daya kemaskulinan.

Dalam novel berjudul Tak Sengaja Cinta terbitan Penerbitan Fajar Pakeer (2014, halaman 238-239), penulis menonjolkan signifikasi metti bagi tujuan berkongsi ilmu mengenai amalan masyarakat Hindu dalam majlis perkahwinan. Berikut adalah petikan tersebut:

“Pada pusingan terakhir, Sham memakaikan cincin kaki atau metti pada jari kedua di kaki Roshini sebagai tanda mereka sudah berkahwin. Roshini turut memakaikan cincin pada jari kaki Sham. Cincin kaki ini mempunyai simboliknya. Seorang lelaki akan dapat mengetahui sekiranya wanita itu sudah berkahwin dengan melihat tali suci pada lehernya. Hal ini kerana orang lelaki selalunya berjalan tanpa menundukkan kepala. Bagi seorang perempuan pula, dia sentiasa akan tunduk apabila berjalan bersebelahan kaum lelaki. Maka itu, cincin kaki akan membantunya mengenal pasti sama ada status lelaki itu masih bujang atau sudah berumah tangga. Dalam kalangan masyarakat moden kini, memang jarang lelaki mengenakan cincin kaki. Malah, ada juga wanita yang berani menanggalkan tali suci ketika keluar. Namun begitu, di sesetengah kawasan, masih terdapat segolongan masyarakat beragama Hindu yang masih mengamalkan adat tradisi ini.”

Ternyata metti sangat unik dan mempunyai kepentingan yang besar dalam kalangan masyarakat penganut agama Hindu sejak dahulu. Walau bagaimanapun, generasi pada masa kini kurang memahami tentang kepentingan metti dan minji. Era kini cincin kaki sudah menjadi simbol fesyen dan ramai yang sudah mula memakainya tanpa mengetahui hikmah di sebalik pemakaiannya.

Pada zaman ini, semakin ramai wanita kaum India yang beragama Hindu tidak memakai metti lagi. Antara alasan yang diberikan termasuklah tidak selesa kerana perlu memakai kasut tertutup serta berasa malu untuk memakainya kerana takut digelar kuno atau ketinggalan zaman.

Justeru, rencana ini ditulis dengan harapan agar para pembaca menyedari kepentingan cincin kaki yang berguna dari pelbagai sudut dan aspek.


Festival Wau Kapal Selangor Menonjolkan Budaya dan Warisan Negeri Selangor

Banting – Jawatankuasa Tetap Pembangunan Luar Bandar dan Kebudayaan Negeri Selangor  mengumumkan secara rasmi program khas Pesta Seni dan Kebudayaan Negeri Selangor (PSKNS) 2022.

PSKNS 2022 ini merupakan suatu program bersiri yang menyediakan beberapa acara seni dan budaya dengan menonjolkan identiti kemasyarakatan dan kebudayaan rakyat negeri Selangor. Sebanyak lima acara utama dan lapan acara poket sudah dikenal pasti untuk diadakan sepanjang pesta tersebut yang telah pun bermula pada 1 Oktober lalu sehingga 31 Disember 2022 di lokasi-lokasi terpilih sekitar negeri Selangor.

Lima acara utama tersebut adalah Festival Wau Kapal Selangor, Manifestasi Keroncong Selangor, Fiesta Nasi Ambeng Tradisional Selangor 2022, Konsert Rentak Selangor dan Program Menjunjung Kasih Tuanku: Temasya Silat Seni Selangor serta Temasya Cempuling Selangor. Acara-acara ini merupakan tonggak PSKNS 2022.

Majlis Perasmian Festival Wau Kapal Selangor bersempena dengan Pesta Seni dan Kebudayaan Negeri Selangor 2022 yang berlangsung pada 28 hingga 30 Oktober 2022 di Institut Latihan Perindustrian (ILP) Kuala Langat, Selangor ini disempurnakan oleh Yang Berhormat (YB) Tuan Borhan Aman Shah, Pengerusi Jawatankuasa Tetap Pembangunan Luar Bandar dan Kebudayaan Negeri Selangor.

Terdapat pelbagai aktiviti menarik sepanjang Festival Wau Kapal Selangor berlangsung. Antaranya termasuklah pertandingan wau kategori terbuka negeri Selangor, kategori wau kapal tradisi tercantik, kategori terbuka IPT dan sekolah-sekolah negeri Selangor, bengkel pembuatan wau kapal negeri Selangor, pertunjukan wau sobek serta jualan wau kapal, barangan hiasan, jualan makanan dan sebagainya.

Menurut YB Tuan Borhan, acara pertandingan wau kapal ini bertujuan memperkenalkan “Wau Kapal” sebagai identiti wau negeri Selangor kepada orang awam. Festival ini juga diharapkan dapat memupuk minat masyarakat terhadap permainan tradisional dan menggalakkan kelestarian aktiviti kebudayaan.

Di samping itu, Pertandingan Wau Kapal Selangor bersempena Festival Wau Kapal Selangor ini turut menawarkan hadiah bernilai lebih RM30 000 untuk dimenangi dalam pelbagai kategori termasuklah penyertaan daripada peringkat institusi pengajian tinggi (IPT) dan sekolah.

“Festival ini merupakan salah satu usaha Kerajaan Negeri Selangor untuk memberi pendedahan kepada orang ramai tentang identiti Wau Kapal Selangor selain dapat mengangkat seni budaya tradisional bernilai tinggi di negeri Selangor dan dapat memastikan pemuliharaan terhadap kelangsungan wau kapal untuk warisan generasi muda,” ujar YB Tuan Borhan.

PSKNS 2022 ini diselaraskan oleh Unit Perancang Ekonomi Negeri (UPEN) Selangor dengan kerjasama Majlis Kebudayaan Negeri Selangor (MKNS) dan Perbadanan Adat Melayu dan Warisan Negeri Selangor (PADAT). Kerajaan Negeri Selangor berhasrat agar pesta ini mampu menjadikan negeri Selangor sebagai destinasi pelancongan, seni, budaya dan warisan negara yang utama pada masa depan.


Pertandingan Koir Menjunjung Aspirasi Perpaduan Keluarga Malaysia

Untuk mendapatkan maklumat terkini, ikuti kami melalui Telegram

Kuala Lumpur – Pertandingan Koir Perpaduan Keluarga Malaysia: Piala Menteri Perpaduan Negara Peringkat Kebangsaan Tahun 2022 dengan tema “Keluarga Malaysia Teguh Bersama” telah berlangsung pada 30 Oktober 2022 (Ahad) pada pukul 8.00 pagi hingga 2.00 petang di Hall 7, New Wing, Pusat Konvensyen Kuala Lumpur (KLCC).

Majlis anjuran Kementerian Perpaduan Negara (KPN) dengan kerjasama Dewan Bahasa dan Pustaka (DBP) ini dirasmikan oleh Menteri Perpaduan Negara, Yang Berhormat (YB) Datuk Halimah Mohamed Sadique.

Menurut YB Datuk Halimah, pertandingan koir pada tahun ini mempunyai matlamat menjunjung aspirasi Keluarga Malaysia untuk terus memupuk semangat kebersamaan dan penghayatan terhadap identiti nasional dalam kalangan seluruh masyarakat Keluarga Malaysia.

“Pelaksanaan program-program perpaduan seperti ini akan dapat memupuk penghayatan perpaduan dan patriotisme dalam kalangan masyarakat. Bahkan, pertandingan yang mengutamakan penglibatan pelbagai kaum sebagai syarat utama, selain usaha kementerian menyemai semangat mencintai bahasa dan menyemarakkan ukhuwah Keluarga Malaysia sangat dialu-alukan demi merealisasikan agenda perpaduan negara,” ujar YB Datuk Halimah.

YB Datuk Halimah turut berkata, kerjasama strategik antara KPN dan DBP perlu diperbanyak dan dipergiat supaya usaha memperkukuh semangat kebersamaan dalam kalangan Keluarga Malaysia yang berbilang bangsa dan budaya dapat terus dipertingkatkan serta disemarakkan.

Tambah beliau lagi, usaha-usaha penghayatan perpaduan perlu dilaksanakan pada segenap peringkat demi melahirkan semangat kebersamaan untuk dihayati dan dirasai oleh semua masyarakat melalui seni muzik.

“Seni muzik dan koir seperti ini berperanan dalam mengekalkan dan memperkukuh identiti sesebuah negara serta masyarakatnya yang berbilang bangsa. Selain itu, seni kata dan lirik lagu yang bersandarkan kepada semangat perpaduan dan patriotisme turut dapat menyentuh sanubari setiap individu yang mendengarnya. Bahkan, sesiapa yang turut bersama-sama menyanyi dan mendendangkan melodinya yang cukup indah dapat menanam perasaan cinta dan patriotik kepada tanah air,” jelas YB Datuk Halimah.

Di samping itu, sebanyak 16 kumpulan daripada 130 penyertaan dari seluruh negeri telah terpilih menyertai Pertandingan Koir Perpaduan Keluarga Malaysia: Piala Menteri Perpaduan Negara Peringkat Kebangsaaan Tahun 2022 ini.

Dalam pertandingan koir tersebut, kumpulan koir The North Harmony dari Sabah muncul sebagai johan pertandingan koir dan berjaya membawa pulang hadiah wang tunai RM10 000, Piala Menteri Perpaduan Negara, sijil dan hadiah iringan tajaan DBP.

Naib johan pula dirangkul oleh kumpulan koir Anak Seni Warisan Kenyalang dari Sarawak, manakala tempat ketiga pula dimenangi oleh M.I.A Ensemble dari Wilayah Persekutuan Kuala Lumpur.

Kedua-dua pasukan tersebut masing-masing berjaya membawa pulang hadiah wang tunai RM8000 dan RM6000 beserta piala, sijil dan hadiah iringan tajaan DBP.

Manakala kumpulan koir Church Blessed Sacramant Labuan (CBSL) dari Sabah dan kumpulan koir Gema Maya dari Perlis menerima hadiah sagu hati, wang tunai sebanyak RM2000 beserta sijil dan hadiah iringan tajaan DBP.

Turut hadir menyerikan majlis ialah Ketua Setiausaha Kementerian Perpaduan Negara, Dato’ Indera Noridah Abdul Rahim; Timbalan Ketua Setiausaha Kementerian Perpaduan Negara (Perancangan dan Dasar), Dr. Kang Tong Hum; Pengerusi Lembaga Pengelola DBP, Profesor Datuk Seri Dr. Awang Sariyan; Ketua Pengarah DBP, Datuk Abang Sallehuddin Abg. Shokeran; Ketua Pengarah Jabatan Perpaduan Negara dan Integrasi Nasional (JPNIN), Dato’ Hajah Norison Ramli dan Pengarah Jabatan Pengembangan Bahasa dan Sastera DBP, Tuan Haji Mohd Salahuddin Datuk Paduka Mohamed.


Kementerian Perpaduan Negara dan DBP Jalin Kerjasama Martabat Bahasa Kebangsaan

Kuala Lumpur – Dalam usaha memartabatkan bahasa Melayu sebagai bahasa kebangsaan dalam kalangan masyarakat berbilang kaum, Kementerian Perpaduan Negara dan Dewan Bahasa dan Pustaka (DBP) telah memeterai ikatan kerjasama melalui Majlis Penandatanganan Memorandum Persefahaman (MoU) antara Kementerian Perpaduan Negara dengan DBP yang berlangsung pada 31 Oktober 2022.

Majlis MoU yang berlangsung di Aras 31, Sanggar Tun Sri Lanang, DBP itu disempurnakan oleh Dato’ Hajah Norison Ramli, Ketua Pengarah Jabatan Perpaduan Negara dan Integrasi Nasional yang mewakili Kementerian Perpaduan Negara, dan Datuk Abang Sallehuddin Abg. Shokeran, Ketua Pengarah DBP, yang mewakili DBP. Upacara penandatanganan itu disaksikan oleh Dato’ Indera Noridah Abdul Rahim, Ketua Setiausaha Kementerian Perpaduan Negara yang mewakili Yang Berhormat (YB) Datuk Halimah Mohamed Sadique, Menteri Perpaduan Negara, dan Profesor Dato’ Seri Dr. Awang Sariyan, Pengerusi Lembaga Pengelola DBP.

Profesor Dato’ Seri Dr. Awang Sariyan, Pengerusi Lembaga Pengelola DBP, dalam ucapan alu-aluannya menyatakan bahawa kerjasama antara DBP dengan Kementerian Perpaduan Negara telah dipupuk sejak sekian lama dengan penganjuran pelbagai kegiatan kebahasaan, antaranya termasuklah Pertandingan Koir Perpaduan Keluarga Malaysia Piala Menteri Perpaduan Negara Peringkat Kebangsaan Tahun 2022, Debat Perpaduan Piala Menteri Perpaduan, dan Dekad Membaca Kebangsaan.

“Berdasarkan paduan yang baik antara Kementerian Perpaduan Negara dengan DBP dalam pelaksanaan pelbagai kegiatan, maka pada hari ini kita mengikatkan perjanjian persefahaman untuk menunjukkan tanda dan bukti bahawa kita lebih serius, dan mudah-mudahan pelbagai kegiatan dapat dilaksanakan dengan lebih terancang,“ kata Profesor Dato’ Seri Dr. Awang Sariyan.

“Dalam hal ini juga, saya ingin memberikan penegasan tentang peri pentingnya bahasa kebangsaan sebagai satu daripada unsur sumber perpaduan kebangsaan. Saya perhatikan bahawa dalam buku Dasar Perpaduan Negara turut ditegaskan kepentingan bahasa kebangsaan terhadap pelbagai peringkat masyarakat. Maka itu, DBP sebagai organisasi yang diberikan amanah oleh negara untuk memajukan bahasa dan sastera kebangsaan, serta ilmu dalam pelbagai bidang, tentulah akan melibatkan diri agar cita-cita untuk mengangkat bahasa kebangsaan sebagai satu daripada tunjang perpaduan dapat dilaksanakan dengan berkesan,“ tambah Profesor Dato’ Seri Dr. Awang Sariyan.

Dalam ucapan YB Datuk Halimah Mohamed Sadique, Menteri Perpaduan Negara, yang dibacakan oleh Dato’ Indera Noridah Abdul Rahim, Ketua Setiausaha Kementerian Perpaduan Negara, beliau menghargai kesudian DBP untuk bekerjasama dengan Kementerian Perpaduan Negara dalam usaha memartabatkan bahasa Melayu di segenap peringkat, termasuklah dalam pemerkasaan agenda perpaduan nasional yang diterajui oleh Kementerian Perpaduan Negara.

“Bahasa Melayu harus bergerak seiring dengan agenda perpaduan negara. Dalam demografi dinamik yang majmuk dan berbilang bangsa seperti negara kita, pembentukan identiti nasional di bawah satu bahasa, iaitu bahasa Melayu, adalah penting bagi membentuk penyatupaduan menyeluruh masyarakat. Sebagai bahasa kebangsaan, bahasa Melayu juga merupakan bahasa perpaduan dalam membentuk integrasi antara kepelbagaian budaya Malaysia yang rencam.“

“Status bahasa Melayu sebagai bahasa kebangsaan telah disepakati sebagai satu daripada elemen kontrak sosial dalam pembentukan negara bangsa Malaysia yang merdeka dan berdaulat, selain kedudukan agama Islam sebagai agama persekutuan dan kedaulatan Raja-raja Melayu yang dijunjung hingga hari ini. Hal ini merupakan satu manifestasi perpaduan dan toleransi yang telah dibina oleh tokoh-tokoh kemerdekaan agar generasi masyarakat majmuk Keluarga Malaysia pada hari ini terus bersatu padu dan bertoleransi melalui identiti yang sama, iaitu bahasa,“ kata YB Datuk Halimah Mohamed Sadique.

Kerjasama antara Kementerian Perpaduan Negara dengan DBP bertujuan untuk memupuk rasa cinta dan megah kepada bahasa kebangsaan, mewujudkan suasana penggunaan bahasa kebangsaan sebagai bahasa perpaduan, seterusnya menyemarakkan pembentukan identiti nasional dan semangat jati diri untuk mencapai aspirasi perpaduan Keluarga Malaysia.

Majlis yang dihadiri oleh kira-kira 40 orang tetamu itu diserikan dengan deklamasi puisi yang bertajuk “Dalam Kesopanan Kita“ oleh Datuk Rahman Shaari, Sasterawan Negara ke-15. Hadir sama bagi meraikan majlis Dr. Kang Tong Hum, Timbalan Ketua Setiausaha (Perancangan dan Dasar) Kementerian Perpaduan Negara, Tan Sr Syed Danial Syed Ahmad, Ahli Lembaga Pengelola DBP, pengarah jabatan dan ketua bahagian.


Kemeriahan Kampung Warna-Warni Perlis Mewarnai SKAW 2022

Untuk mendapatkan maklumat terkini, ikuti kami melalui Telegram

Kuala Perlis – Para peserta Sidang Komander Askar Wataniah (SKAW) Siri 33/2022 begitu teruja dengan sambutan dan layanan istimewa daripada penduduk kampung dan pegawai urus setia Kayuhan Khas SKAW yang dilaksanakan di sekitar kawasan Projek Transformasi DiRaja Kampung Nelayan Seberang Ramai Kuala Perlis pada 30 Oktober 2022 yang lalu.

SKAW 2022 yang berlangsung selama tiga hari di Perlis bermula pada 27 hingga 30 Oktober 2022 itu melibatkan Komander-Komander Askar Wataniah Siri 500 dari seluruh negara dengan penganjuran pelbagai aktiviti, antaranya termasuklah program kayuhan santai di Kampung Seberang Ramai yang menjadi acara penutup.

Program dimulakan dengan majlis perasmian serentak rumah negeri-negeri oleh setiap Komander Rejimen Askar Wataniah Siri 500, seterusnya diikuti majlis perasmian Laman Kanak-Kanak SKAW, serta acara eksplorasi berbasikal di sekitar kawasan kampung berkenaan. Dalam program tersebut, pelbagai tugasan perlu diselesaikan oleh para peserta, antaranya termasuklah membuat dekorasi laksa Kuala Perlis, demo tarian canggung, mengarang pantun, mengail ketam, membuat kuih tradisional dan bermain Woodball.

Di samping itu, para perserta juga perlu menghasilkan video berdurasi dua minit bagi mempromosikan keunikan Kampung Warna-Warni ini dan dimuat naik ke laman sosial masing-masing menggunakan tanda pagar #skawmaips. Setiap kumpulan peserta turut menghasilkan hamper menggunakan produk makanan tradisional Perlis yang diusahakan oleh penduduk kampung untuk diserahkan kepada rumah kebajikan di sekitar negeri itu.

Program Transformasi Kampung Nelayan Warna-Warni Seberang Ramai Kuala Perlis merupakan cetusan ilham Brigedier Jeneral Tuanku Syed Faizuddin Putra Jamalullail, Raja Muda Perlis, yang juga merupakan Komander Rejimen 504 Askar Wataniah, serta anakanda sulung baginda, Sharifah Khatreena Nuraniah Jamalullail. Program transformasi ini kini kian dikenali dalam kalangan pelancong tempatan dan juga antarabangsa. Projek yang dimulakan sejak dua tahun lalu, iaitu sejak bermulanya wabak COVID-19, berjaya megubah wajah lama kampung nelayan ini kepada sebuah kampung yang lebih ceria, bersih dan berkonsepkan warna-warni.

Turut berangkat ke program kayuhan ini ialah anakanda-anakanda kepada Tuanku Raja Muda Perlis, iaitu Sharifah Khatreena Nuraniah dan Sharifah Farah Adriana Jamalullail, diiringi oleh Setiausaha Kerajaan Negeri Perlis Datuk Seri Hasnol Zam Zam, Ketua Pegawai Eksekutif Majlis Agama Islam Dan Adat Melayu Perlis (MAIPs) Mohd Nazim Mohd Noor dan Timbalan Komander Rejimen 504 Askar Wataniah, Leftenan Kolonel Lasahi Laiji.

Turut berangkat bagi menyempurnakan simbolik perasmian rumah berwarna bendera kebanggaan negeri masing-masing ialah Brigedier Jeneral Dato’ Seri Tengku Baharuddin Ibni Al-Marhum Sultan Mahmud Al-Muktafi Billah Shah, Tengku Seri Temenggong Raja Terengganu, merangkap Komander Rejimen 512 AW, dan Kolonel Tengku Amir Nasser Ibrahim Shah Ibni Al-Sultan Abdullah Ri’ayatuddin Al-Mustafa Billah Shah, Tengku Panglima Raja Pahang,Â  selaku Komander Rejimen 505 AW.

SKAW ini diteruskan lagi dengan penglibatan Rejimen Askar Wataniah di Johor pada tahun hadapan, dan dijangka dilaksanakan semula di Perlis pada tahun 2026.


Pelajar Jurusan Lain Mampu Menulis Sastera dan Sejarah

Nilai – “Anak-anak jurusan kejuruteraan dan sains juga mampu menulis sastera dan kebanyakan mereka lebih berbakat.” Demikian ucapan Novelis Ibrah Sejarah Nombor Satu Malaysia, Hizamnuddin Awang atau nama penanya Web Sutera semasa Sesi Resensi Buku dalam Majlis Perasmian Penutupan Dekad Membaca Kebangsaan Peringkat Politeknik Nilai, Negeri Sembilan.

Beliau turut memberikan pelbagai tips supaya penulisan khalayak dapat diterima dan diterbitkan oleh Dewan Bahasa dan Pustaka (DBP) berdasarkan pengalaman beliau yang pernah menghantar pelbagai karya kepada DBP. “Terdapat penerbit yang boleh menerima bahasa rojak dan ada pula yang hanya menerima bahasa Melayu Tinggi sahaja dalam penulisan,” ujar Hizamnuddin.

Hal ini dikatakan demikian kerana beliau ingin mengajak anak-anak muda waima bukan dalam pengajian sastera turut mampu menjadi seorang penulis sastera yang hebat. Beliau yang berlatarbelakangkan jurusan sains komputer membuktikan bahawa bukan orang sastera sahaja yang mampu menjadi seorang penulis.

Pada awal sesi resensi buku ini, beliau memulakan bicara dengan mengupas novel pertama beliau, iaitu Di Sebalik Hijab yang diterbitkan sewaktu Perintah Kawalan Pergerakan (PKP) berlangsung. Novel ini mempunyai dua cerita yang berbeza dengan bertemakan unsur sejarah dan peperangan. Ilham menulis novel ini turut diambil melalui tafsir al-Quran, hadis dan kitab Bible.

“Kerana saya suka cerita sejarah, saya menukilkan dua cerita berbeza yang mengisahkan tentang 7 pemuda gua, iaitu Ashabul Kahfi,” kongsi Hizamnuddin. Novel ini juga telah diulang cetak sebanyak tiga kali dan sebanyak 600 buah buku berjaya dijual secara dalam talian.

Seterusnya, Hizamnuddin meneruskan sesi resensi buku dengan menghuraikan buku kedua beliau yang bertajuk Raja Kesatria: Hijab Raja Zulqarnain. Novel ini diberikan nafas baharu berbanding karya asal, iaitu Macedonia Alexander Agung Hijab Raja Zulqarnain.

Novel ini berjaya diterbitkan semula disebabkan oleh permintaan yang tinggi, namun telah ditukarkan tajuk dan penambahan bab hasil perbincangan Hizamnuddin dengan pihak penerbit. “Saya mengambil inisiatif untuk berbincang dengan editor dan penerbit untuk menerbitkan semula buku ini dengan beberapa syarat, iaitu dengan penambahan bab dan penukaran judul,” jelas Hizamnuddin.

Tambah beliau lagi, dalam penulisan novel ini, beliau tidak menggunakan bahasa slanga seperti “tak”, “mu”, dan “pula”. Sebaliknya menggunakan tatabahasa yang tepat termasuklah kata panggilan yang formal. Hasilnya, novel ini telah berjaya dijual sebanyak 10 000 buah sehingga kini.

“Matlamat saya telah tercapai untuk menghasilkan sebuah novel sastera Melayu yang menggunakan bahasa Melayu Tinggi sepenuhnya,” ujar Hizamnuddin.

Beliau turut menegaskan, untuk menulis suatu cerita, penulis dilarang dan tidak sepatutnya mencipta seorang hero atau wira yang melangkaui kekuatan, kehebatan dan keagungan Rasulullah SAW.

Mengakhiri sesi resensi buku ini, Hizamnuddin menyeru dan mengajak para pelajar supaya mencontohi beliau, iaitu orang yang berlatarbelakangkan sains tetapi mampu meminati dan mengusai bidang sastera. Pelajar yang berlainan jurusan juga mampu meminati bidang lain dan tidak perlu hanya fokus kepada satu bidang sahaja.


Asrama-Ra: Dorm Putera (Act II) Menerobos Konsep Penerokaan Minda

Untuk mendapatkan maklumat terkini, ikuti kami melalui Telegram

Petaling Jaya – Sepanjang 26 Oktober hingga 30 Oktober yang lalu, pementasan teater Asrama-Ra: Dorm Putera (Act II) berlangsung di PJ Live Arts. Teater Asrama-Ra: Dorm Putera (Act II) merupakan naskhah terbaru Khairunazwan Rodzy dan sekuel kepada naskhah Asrama-Ra yang pertama yang telah dipentaskan pada Oktober 2013 di Menara MARA.

Asrama-Ra: Dorm Putera (Act II) dilihat mengambil jalan yang berbeza dengan memainkan konsep penerokaan minda watak utamanya, Ijan yang dilakonkan oleh Fadhli Masoot sebagai pengawalan plot.

Dengan latar sekolah, isu buli dan watak-watak yang terpampang keremajaannya, naskhah ini jarang menjadi naskhah sanjungan, namun masih diangkat dan dipuji kerana pendekatannya yang tidak menyembunyikan keketaraan kepada penonton seperti transisi babak sebagai babak yang tersendiri, hampir keseluruhan cerita adalah permainan dalam kepala, tona komedi yang tidak sensitif namun memerangkap penonton dan lain-lain lagi.

Konsistensi yang dibawa oleh para pelakon di atas pentas menggambarkan betapa jelasnya pengaruh kepengarahan Khairunazwan dalam melentur naskhah terbarunya itu. Beliau dikenali sebagai dramatis yang flamboyan naskhahnya seperti naskhah Asrama-Ra: Dorm Putera (Act II) ini, namun bersifat sangat kolaboratif dalam menerima penyampaian dramawannya ketika menggalas kerusi pengarah.

Fadhli Masoot pula memaparkan watak Ijan yang terkurung dengan kolosal emosi tersendiri. Ijan tidak pernah meninggalkan pentas sepanjang cerita berlangsung, maka Fadhli perlu untuk mengekalkan kegalauan yang berat selama hampir dua jam.

Watak pelajar lain pula dilakonkan oleh Fimie Don sebagai Fakhri, Han Zalini sebagai Juwan, Idham Maulana sebagai Pidot, Anwar Rusdini sebagai Sopi, Ikhlas Jalil sebagai Eddy, Nesa Idrus sebagai Ayu serta Sri Irdina sebagai Cikgu Sabariah. Manakala watak Ustaz Kamal pula dilakonkan oleh dramatis tersohor, Nam Ron.

Kedudukan watak Ijan selaku teraju utama dalam teater ini yang terperangkap dalam cetusan permainan minda dengan keputusannya sebagai orang yang terlibat dalam sebuah tragedi akan berlegar-legar sama ada untuk diam membisu atau bersuara untuk menebus kewarasannya.

Antara cabaran buat para pelakon teater ini adalah menghidupkan semula jiwa keremajaan mereka dalam persembahan teater setelah lama meninggalkan alam persekolahan.

Selain itu, menonjolkan isu buli dengan nafas baharu juga bukanlah perkara yang mudah memandangkan keberadaan isu yang sama dalam rata-rata cerita moden bersifat klise. Namun begitu, dengan gaya dan pengawalan cerita yang meneroka kelainan, penggarapan dan perkembangan cerita yang unik, Asrama-Ra: Dorm Putera (Act II)  tidak mempunyai sebarang konotasi yang sama, bahkan wajar digalas menjadi naskhah sanjungan.


Seminar Mini Kearifan Tempatan Motif Sabah Mempamerkan Keunikan Pelbagai Motif di Sabah

Keningau – Seminar Mini Kearifan Tempatan Motif Sabah berlangsung pada 3 November 2022, pukul 8.30 pagi hingga 1.30 tengah hari di Dewan Tan Sri Suffian Koroh, Institut Pendidikan Guru Kampus Keningau. Program ini dianjurkan oleh Dewan Bahasa dan Pustaka (DBP) Cawangan Sabah dengan kerjasama Institut Pendidikan Guru (IPG) Kampus Keningau.

Seminar ini yang dihadiri oleh para pensyarah, guru-guru, mahasiswa IPG Kampus Keningau dan sekolah-sekolah di sekitar Keningau memfokuskan kearifan tempatan dalam motif-motif etnik Dusun Liwan, Murut Bookan dan Lundayeh. Fokus kearifan tempatan ini adalah merujuk disiplin ilmu dan kepakaran yang berasal daripada budaya asli tempatan yang berkembang sejak zaman silam, dan telah dipraktikkan sebagai sebahagian daripada cara hidup masyarakat. Kearifan tempatan telah menjadi warisan turun-temurun daripada budaya masyarakat Malaysia yang secara khusus, ataupun daripada Kepulauan Melayu secara amnya.

Dalam seminar ini, sebanyak tiga kertas kerja telah dibentangkan. Encik Mohazar Iksham Mahat selaku moderator mengendalikan sesi pembentangan kertas kerja ini. Dr. Rosliah Kiting memulakan sesi pembentangan menerusi kertas kerja beliau yang berjudul Kearifan Tempatan dalam Motif Sigar Sukuan Sabah. Beliau mengetengahkan kearifan tempatan dalam sigar etnik Dusun Liwan. Menurut beliau, pembuatan tenunan dan sulaman sigar memaparkan pelbagai motif. Motif inilah yang mempunyai kaitan dengan budaya sukuan di Sabah. Tambah beliau lagi, motif yang terdapat dalam sigar etnik Dusun Liwan diambil daripada sumber flora dan fauna.

Sesi diteruskan dengan pembentangan kertas kerja yang kedua yang berjudul Kostum Murut Bookan: Pemakaian dan Motif oleh Puan Phyllis [email protected] Ain Shahira Lim Abdullah. Menerusi pembentang ini, beliau menerangkan bahawa pakaian wanita etnik Murut Bookan terbahagi kepada baju sulayau, sarung tapi dan aksesori. Etnik Murut Bookan menenun pakaian mereka sendiri.

Selain itu, beliau turut berkongsi keunikan masyarakat etnik ini yang mampu mendokumentasikan kearifan mereka dalam bentuk motif-motif pakaian yang mereka tenun. Misalnya, motif bulan penuh pada baju sulayau sebenarnya menggambarkan bahawa masyarakat ini amat akrab dengan bulan dan mereka menjadikan bulan sebagai panduan dalam menghitung musim.

Manakala pembentangan kertas kerja ketiga pula yang bertajuk Arit Etnik Lundayeh disampaikan oleh Encik Frank Dawat Yusia. Beliau menyatakan bahawa etnik Lundayeh mempunyai arit atau motif mereka yang tersendiri.  Arit etnik ini berasaskan alam semula jadi, terutamanya tumbuh-tumbuhan yang terdapat dalam persekitaran mereka. Beliau mengetengahkan sepuluh arit Lundayeh. Lebih menarik lagi, beliau mengaitkan Arit Lundayeh ini dengan Legenda Upai Semaring yang merupakan seorang pahlawan Lundayeh yang gagah dan mempunyai tubuh yang besar.

Penganjuran seminar ini dilihat berjaya mencapai objektif pelaksanaannya. Antaranya adalah untuk memperkenalkan kearifan tempatan yang kontemporari dari segi sastera, budaya dan bahasa sukuan yang terdapat di Sabah serta memelihara dan memulihara sastera, bahasa sukuan, dan budaya Sabah sebagai khazanah warisan bangsa. Di samping itu, diharapkan seminar ini dapat mempopularkan sastera, budaya dan bahasa sukuan yang terdapat di negeri Sabah kepada masyarakat umum.

Majlis penyampaian cenderamata disempurnakan oleh Puan Aminah Awang Basar, Pengarah DBP Cawangan Sabah dan disampaikan kepada Pengarah IPG Kampus Keningau, Encik Doti Asing, para pembentang dan moderator. Selain itu, beliau turut menyampaikan cenderamata kepada pemenang Pertandingan Jejak Kamus yang telah diadakan sebelum penganjuran seminar ini.

Sebanyak enam kumpulan yang terdiri daripada mahasiswa dan mahasiswi IPG Kampus Keningau menerima hadiah. Encik Doti Asing, Pengarah IPG Kampus Keningau juga menzahirkan ucapan penghargaan kepada DBP Cawangan Sabah dan berharap agar program seumpama ini diteruskan lagi pada masa akan datang.


Bahasa “Pengalaman“ oleh T. Alias Taib

Untuk mendapatkan maklumat terkini, ikuti kami melalui Telegram

Pasar Pengalaman merupakan buku kumpulan puisi T. Alias Taib yang ketujuh dan mengandungi 87 buah puisi. Pasar Pengalaman diterbitkan oleh Dewan Bahasa dan Pustaka, Kuala Lumpur pada tahun 2004. Walaupun penyair kelahiran Terengganu ini telah lama pergi meninggalkan kita, pengalaman hidupnya yang diungkapkan ke dalam bahasa puisi masih tetap segar dalam sanubari para pembaca karyanya. Pengalaman dirinya yang berkelana ke merata ceruk dunia dirakamkan ke dalam bahasa puisi yang mempunyai identiti tersendiri.

Hal ini awal-awal lagi disebutkan oleh penerbit di bahagian belakang kulit buku ini, iaitu “Penyair menghantarkan kita lapisan pengalamannya yang jujur dan pelbagai; pengalaman dirinya dan pengalaman watak di sekitar dan di seberang dirinya. Saya memperoleh pengalaman melalui kehidupan – katanya dalam sebuah bengkel penulis muda – dan memberikan pengalaman melalui puisi”.

Kekuatan bahasa T. Alias Taib ketika mengolah pengalamannya ke dalam bentuk puisi turut diakui oleh pihak penerbit, iaitu “Persoalan puisinya diselongkar hingga ke dasar, kata-katanya dipilih dan ditampi daripada yang terbaik, isi dan bentuk dipertemukan dan dipersandingkan dalam suasana yang mesra dan seimbang”.

Alias Taib membahagikan kumpulan puisinya kepada tiga bahagian yang mempunyai pengkhususan puisi yang tersendiri. Tiga bahagian tersebut ialah pengalaman watak, pasar pengalaman dan pengalaman seberang. Berkenaan dengan pengalamannya sendiri, T. Alias Taib mengungkapkan pada permulaan bukunya begini, “Tidak ada seorang pun dilahirkan bijak atau bodoh. Pengalaman mengasah mereka menjadi bijak atau bodoh”. Beliau mengutip pengalaman sebagai penyair di merata-rata tempat di seluruh dunia hinggalah ke Korea Selatan, Indonesia, Taiwan, London, Paris, Frankfurt, Istanbul, Amman dan Kaherah. Kembara yang jauh itu membawa dirinya sampai ke Masjidil Aqsa di Baitul Maqdis, Palestin.

Di Masjidil Aqsa yang diberkati di sekelilingnya itu, beliau sempat menulis puisi “Saat Kulekatkan Dahiku” yang merupakan rintihannya tentang rasa kekerdilan diri di hadapan Tuhan. Dengan bahasa yang penuh rendah diri, T. Alias Taib mengakui kekerdilan dirinya dalam bait-bait puisi yang diungkapkan seperti yang berikut:

“saat kulekatkan dahiku perlahan-lahan ke lantai

Beliau meneruskan lagi rasa kekerdilan dirinya itu dalam baris yang seterusnya, iaitu:

dari kolah di rumah-Mu. kupilih rumah ini

Bahasa T. Alias Taib yang dipenuhi oleh pengalaman dirinya yang bertahun-tahun mengembara itu diwarnai dengan pelbagai watak yang pernah dikenalinya. Perhatikan sahaja dalam bahagian pertama bukunya ini dengan judul “Pengalaman Watak” yang mencatatkan tentang 31 watak yang ditemuinya serta yang sempat ditelusurinya. Antara watak-watak itu termasuklah seperti Fiona, Tiara, Tuty, Iis, Kembang, Poppy, Siti, Tania, Mawar, Ratna, Palupi, Nia, Benji dan banyak lagi. Watak-watak itu juga ada yang turut dikenali ramai dan pernah menjadi bualan masyarakat seperti Ning dan Maznah.

Bahasa pengalaman T. Alias Taib ketika memperkatakan setiap watak dalam puisinya itu mendalam dan beliau turut menyelami perasaan mereka. Apabila membaca puisi-puisi ini, kita sendiri dapat merasai gelodak jiwa setiap watak-wataknya. Teliti hal yang nya dalam puisi “Kembang”, iaitu:

di kebun hidupku, dari remaja ke dewasa.

Selain “Kembang”, beliau juga menyelami perasaan watak yang dinamakannya, Poppy. Yang berikut diperturunkan sedikit baris-baris puisi mengenai Poppy tersebut, iaitu:

sesekali, poppy dilambung kemelut runcing

Kepedihan hidup Poppy diakhiri oleh penulis dengan perbandingan ini, iaitu:

Dalam bahagian kedua yang berjudul “Pasar Pengalaman”, ikut dimuatkan empat buah puisi yang turut menggunakan kalimah “pasar”, iaitu puisi “Pasar Pengalaman”, “Pasar Perasaan”, “Pasar Oportunis” dan “Pasar Bahasa”. Penulis juga menghayati suasana malam dengan begitu mendalam dan mencatatnya ke dalam bahasa yang halus serta mampu mencengkam rasa pembaca dalam “Puisi Tanpa Jendela”. Perhatikan baris-baris puisi ini:

“di luar jendela jerit guntur bersahutan

angin menggigit leher langsir hingga berdarah

Manakala dalam “Tubuhnya Putih Kapur”, dengan hanya melihat sebuah patung pun beliau mampu mencatatkannya dalam bentuk puisi. Manakala dalam “Di Rumah Shakespeare” pula, beliau merakamkan pengalamannya ketika berada di rumah sasterawan agung Inggeris itu. Beliau turut merakamkan lawatannya ke rumah pengarang besar Perancis, iaitu Jean-Paul Sartre dalam puisi “Jean-Paul Sartre Pernah Minum”. Dengan rasa penuh rendah diri dan dengan bahasa yang mudah untuk dihayati, dalam rangkap akhir puisinya T. Alias Taib menulis:

Berbicara tentang bahasanya yang mengungkapkan pelbagai pengalaman hidupnya, T. Alias Taib merumuskan dalam puisi “Bahasa, seperti Perasaan”. Diperturunkan sebahagian puisi berkenaan:

Kumpulan puisi ini jelas memaparkan kepada kita bahasa pengalaman T. Alias Taib yang cermat dan begitu berhati-hati. Pengalaman yang dikutipnya selama melalui jalan hidup yang panjang serta laluan kepengarangan yang penuh cabaran memberikan identiti yang tersendiri dalam ungkapan bahasanya. Setiap pengalaman yang ditempuhnya dihayati dengan sebaik-baik mungkin dan hampir setiap orang yang dikenalinya ditumpahkan dengan duka lara hidup mereka ke dalam baris-baris puisi. Menghayati kumpulan puisi ini, dengan sendirinya kita diajak menelaah bahasa pengalaman seorang penyair terkemuka Malaysia yang telah pun dipanggil mengadap Tuhannya, Allahyarham T. Alias Taib.


Malam Gala Kraf Borneo Memartabatkan Produk Kraf Tekstil Sabah dan Sarawak

Untuk mendapatkan maklumat terkini, ikuti kami melalui Telegram

Kuching – Kementerian Pelancongan, Seni dan Budaya (MOTAC) melalui Perbadanan Kemajuan Kraftangan Malaysia (Kraftangan Malaysia) menganjurkan Majlis Malam Gala sempena Festival Kraf Tekstil Borneo (FKTB) 2022 yang berlangsung dari 28 Oktober hingga 6 November 2022.

Majlis Malam Gala yang diadakan adalah bertujuan untuk mempromosi dan memartabatkan produk kraf tekstil dari negeri Sabah dan Sarawak yang mengetengahkan keunikan dan kehalusan hasil kerja tangan serta keindahan motif dan reka corak etnik yang mewakili pelbagai suku kaum di kedua-dua negeri tersebut.

Ketua Setiausaha MOTAC, Datuk Hajah Saraya Arbi mewakili Menteri MOTAC, Dato’ Sri Hajah Nancy Haji Shukri menyampaikan ucapan pada majlis Malam Gala tersebut.

Menurut Datuk Hajah Saraya, MOTAC melalui Kraftangan Malaysia sentiasa mempergiatkan usahawan dan komuniti kraf untuk menghasilkan dan memasarkan produk kraf sehingga berjaya meningkatkan hasil jualan masing-masing.

Tambah beliau, negeri Sarawak mencatatkan nilai jualan kraf sebanyak RM14.9 juta sementara negeri Sabah pula mencatatkan nilai jualan kraf sebanyak RM15.8 juta setakat 30 September 2022 yang lalu.

“Nilai jualan kraf yang dijana bagi kedua-dua negeri ini menunjukkan pencapaian sebanyak RM30.7 juta, iaitu peningkatan sebanyak 19 peratus untuk tempoh yang sama bagi tahun sebelumnya, iaitu RM25.7 juta,” ujar Datuk Hajah Saraya.

Beliau turut mengucapkan syabas dan tahniah kepada Kraftangan Malaysia kerana berjaya merangkul enam anugerah bersempena The 6th International Craft Awards (ICA) 2022 di New Delhi, India anjuran Craft Village India pada 22 Oktober 2022 yang lalu. Bahkan, seorang penerima anugerah tersebut merupakan usahawan tekstil songket dari Kampung Gedong, Simunjan, iaitu Puan Ramtiniwaiti Ramlee yang menerima anugerah bagi kategori Craft Person of the Year.

Penganugerahan tersebut jelas menunjukkan peranan dan sumbangan yang digerakkan oleh pihak MOTAC dan Kraftangan Malaysia dalam melestarikan industri kraf agar semakin mapan dan berdaya saing.

Peragaan fesyen pada Majlis Malam Gala menampilkan koleksi pereka Kraftangan Malaysia dan pereka fesyen dari negeri Sarawak, iaitu Ben Nazry. Sebanyak 48 koleksi pakaian siap dihasilkan daripada Batik Canting Eksklusif Flying Hornbil, Batik Blok Borneo, Tenunan Borneo serta Batik Linut sentuhan Ben Nazry.

Peragaan fesyen moden dan kontemporari daripada kraf tekstil tempatan ini menonjolkan keunikan dan keindahan motif serta reka corak etnik yang mewakili suku kaum kedua-dua negeri Sabah dan Sarawak serta diharap dapat memenuhi permintaan dan cita rasa para pembeli.

FKTB 2022 yang berlangsung selama 10 hari melibatkan penyertaan seramai 120 orang usahawan kraf dari negeri Sarawak dan Sabah di samping menawarkan pelbagai aktiviti menarik seperti jualan dan pameran produk kraf, pameran kempen “Ini Batik Malaysia”, pameran Kampus Satelit Institut Kraf Negara (IKN), pameran MYCRAFTSHOPPE serta demonstrasi dan Interaktif Kraf.

Melalui penganjuran program sebegini, pihak MOTAC berharap dapat menggalakkan lebih ramai masyarakat Malaysia untuk membudayakan pemakaian produk kraf tekstil tempatan sebagai satu gaya hidup dan menyemarakkan semangat cintakan seni kraf warisan terutamanya dalam kalangan generasi muda negara kita.

Turut hadir ialah Menteri Pelancongan, Industri Kreatif dan Seni Persembahan Sarawak, Dato’ Sri Abdul Karim Rahman Hamzah; Pengerusi Lembaga Pengarah Kraftangan Malaysia, Datuk Rubiah Wang dan Ketua Pengarah Kraftangan Malaysia, ‘Ainu Sham Ramli.


Memugar Hubungan Malaysia dan China melalui Media

Tahun 2023 merupakan ulang tahun ke-10 penubuhan perkongsian strategik komprehensif (CSP) China-Malaysia, dan tahun 2024 merupakan ulang tahun ke-50 penubuhan hubungan diplomatik antara China dengan Malaysia. Sebagai susulan muafakat strategik “memperkaya pertukaran budaya dan meningkatkan persahabatan dalam kalangan rakyat“ yang dicapai oleh pemimpin kedua-dua buah negara, Radio and Televisyen Guangxi (GXRTV) di kota Nanning, iaitu ibu kota provinsi Guangxi di selatan negara China, meluaskan saluran pertukaran budaya antara China dengan Malaysia, dan menggunakan bahan audio, gambar dan video untuk berkomunikasi dengan rakyat Malaysia dalam bahasa Melayu.

Baru-baru ini, GXRTV telah menterjemahkan dan menghasilkan satu siri filem dan program televisyen China yang unggul dan terbaharu untuk disiarkan di Malaysia. Contohnya ialah “Pekan Minning“ yang bertema pembasmian kemiskinan, “China Rahsia“ yang menggambarkan cara hidup di kawasan luar bandar di China, “Gambar-gambar Xinjiang“ tentang keindahan Xinjiang dan “Pengejar Cahaya: Kisah Pembasmian Kemiskinan“ yang merekodkan kisah rakyat China biasa dalam pembasmian kemiskinan.

Untuk mengisi keperluan dan menarik minat penonton Malaysia, GXRTV telah melantik kumpulan penterjemah dan pengalih suara yang profesional untuk membuat filem dan program TV tersebut. Secara khusus, GXRTV telah melantik Profesor Datuk Seri Dr. Awang Sariyan, Pengarah Institut Alam dan Tamadun Melayu (ATMA) Universiti Kebangsaan Malaysia dan Pengerusi Lembaga Pengelola Dewan Bahasa dan Pustaka sebagai perunding bahasa bagi program untuk siaran radio dan televisyen itu. Pensyarah-pensyarah bahasa Melayu Universiti Minzu Guangxi turut dilantik sebagai penyemak kandungan dan aspek bahasa.

Bagi meningkatkan pertukaran dan komunikasi dengan penonton Malaysia, GXRTV telah melancarkan filem dan program TV tersebut di platform video YouTube dan terbuka sepenuhnya untuk tontonan rakyat Malaysia. Sebaik-baik sahaja disiarkan, filem dan program TV tersebut telah mendapat pengiktirafan yang tinggi oleh Tuan Azlim Zakaria, Konsul Jeneral Malaysia di Nanning, kerana terjemahan yang tepat dalam bahasa Melayu, kefasihan dan kejelasan bahasa penyampai, serta kualiti produksi yang sangat baik dan berteknologi tinggi. Filem dan program TV tersebut diiktiraf sepenuhnya oleh pakar dan sarjana yang berkaitan di Malaysia dan di China, serta mendapat sambutan baik penonton Malaysia.

Di samping itu, GXRTV secara berterusan memperluas pertukaran budaya dan kerjasama dengan pelbagai pihak di Malaysia dalam bidang radio, filem dan program TV. Usaha meningkatkan persefahaman dan juga persahabatan rakyat antara rakyat negara China dengan rakyat Malaysia dilaksanakan melalui penganjuran Minggu Pameran Program TV serta penerbitan dan penyiaran bersama dokumentari dengan kerap. Kejayaan penyiaran filem dan program TV di Malaysia bukan sahaja berkongsi konsep “keterbukaan dan keterangkuman“ dalam pendedahan pelbagai cerita kepada penonton Malaysia, bahkan turut membuka kunci model baharu dalam kegiatan pertukaran budaya antara China dengan Malaysia.

GXRTV ternyata berjaya memanfaatkan media sebagai saluran paling berkesan dalam memupuk persefahaman dan persahabatan antara dua buah negara yang memang telah mempunyai hubungan tamadun sekian lama, sejak zaman dinasti awal China dan kerajaan Melayu lama pada awal abad Masihi. Mudah-mudahan GXRTV akan terus memainkan peranan sebagai jambatan penghubung tamadun negara Malaysia dengan tamadun negara China dalam satu kesinambungan sejarah zaman bahari dan zaman baharu.

Diharapkan juga GXRTV turut mengusahakan penterjemahan filem dokumentari dan cerita yang masyhur dalam tamadun Melayu ke dalam bahasa Mandarin untuk disiarkan di stesen radio dan tv di Nanning. Penyiaran program dua hala itu akan dapat menjadi “titian muhibah” antara negara Malaysia dan negara China dengan lebih akrab.


Ahmad Idham Terima Ijazah Kedoktoran Falsafah

Untuk mendapatkan maklumat terkini, ikuti kami melalui Telegram

Sintok – Penggiat seni tanah air, Dr. Ahmad Idham Ahmad Nadzri yang berusia51 tahun merupakan antara 6611 mahasiswa yang berjaya menamatkan pengajian dan diraikan pada Majlis Konvokesyen Universiti Utara Malaysia (UUM) ke-34 di Dewan Mu’adzam Shah, Universiti Utara Malaysia (UUM) kelmarin.

Graduan Doktor Pengurusan ini melakukan kajian yang bertajuk Ekosistem dan Dasar Industri Perfileman Malaysia: Satu Kajian ke Atas Pengantarabangsaan Filem Melayu.

“Saya suka belajar pelbagai bidang ilmu yang berbeza dan saya amat meminati bidang pendidikan kerana usaha ini lebih kepada khazanah diri demi menjadi seorang yang berilmu. Apabila mendapat tawaran berkhidmat sebagai pengarah sambilan di sebuah universiti, saya banyak memberikan ceramah dan seterusnya saya terpanggil untuk melanjutkan pelajaran,” ujar Dr. Ahmad Idham.

“Pada pandangan saya, apabila kita berminat dan suka untuk berbuat sesuatu, walaupun jadual hidup kita sibuk dengan pelbagai urusan, namun diri kita sendiri yang berkuasa untuk menentukannya. Dengan sokongan keluarga, sahabat dan para pelajar UUM, kini impian saya telah menjadi nyata,” tambah Dr. Ahmad Idham.

Selain bidang pendidikan dan industri seni, Dr. Ahmad Idham turut aktif dalam pelbagai kerja amal. Antaranya seperti memiliki pusat vokasional dan sekolah pendidikan khas untuk golongan kanak-kanak istimewa yang menghidap penyakit autisme, disleksia dan sindrom down demi pemerkasaan bidang pendidikan khas.

Menurut Dr. Ahmad Idham, beliau sering berkunjung ke rumah kanak-kanak istimewa dan ada antara mereka yang didiagnos dengan penyakit autism hyper. Golongan kanak-kanak ini disarankan untuk ditempatkan di bahagian psikiatri dan agak mengejutkan kerana mereka bukannya orang kurang siuman.

“Golongan kanak-kanak istimewa ini mempunyai keistimewaan yang tersendiri yang mungkin tidak ada pada manusia biasa seperti kita. Cuma mereka mempunyai kelemahan tertentu dan berpeluang untuk dipulihkan dengan bantuan pakar terapi dan modul pendidikan khas yang betul,” kongsi Dr. Ahmad Idham.

“Segala penambahbaikan sedang giat diusahakan demi memastikan anak-anak istimewa ini tidak ketinggalan sama ada dari sudut pendidikan mahupun kemahiran hidup,” kata Dr. Ahmad Idham lagi.

Minatnya yang mendalam untuk mendekati masyarakat mendorongnya turun padang untuk menyantuni golongan yang memerlukan untuk menyampaikan bantuan. “Sebenarnya, dalam rezeki kita ada rezeki orang lain. Justeru, semoga sumbangan yang dihulurkan sedikit sebanyak meringankan bebanan golongan yang kurang berkemampuan,” jelas Dr. Ahmad Idham.

Antara jawatan yang pernah disandang oleh Dr. Ahmad Idham termasuklah Ketua Pegawai Eksekutif Perbadanan Kemajuan Filem Nasional (FINAS), Timbalan Pengerusi Persatuan Kebajikan Umar Mishary Insani Johor (UMI) dan Penasihat Media Kementerian Komunikasi dan Multimedia (K-KOMM) serta mendapat anugerah Ikon Nasional MyBrain15 daripada Kementerian Pendidikan Malaysia (KPM).

Sepanjang penglibatannya dalam dunia hiburan, pelbagai anugerah telah berjaya dirangkul oleh Dr. Ahmad Idham merangkumi Asia Awards 2018 pada Korea Chunsa Film Festival (2018), Penguasa Kanan Bomba 1 (Kehormat), Pengarah Harapan 2002 menerusi filem Mr. Cinderella dan Pengarah Drama Terbaik Anugerah Skrin TV3 (2002) menerusi Tarantula 1 dan Tarantula 2.


Nilai Estetika Lukisan Khat untuk Dekorasi Rumah dan Pejabat

Kuala Lumpur – Melihat hasil lukisan khat berlatarkan elemen abstrak, tiada siapa pun menjangka pelukisnya merupakan seorang siswazah Pusat Pengajian Teknologi Industri dalam bidang Teknologi Bio Sumber, Kertas dan Penglitup (coatings), Universiti Sains Malaysia (USM). Yazri Izwan Yahya yang merupakan seorang pegawai tadbir dan diplomatik (PTD) tidak menjangka rezeki menjadi bidan terjun sebagai pelukis doodle yang melukis latar belakang papan iklan untuk kempen produk gula, menjadi permulaan beliau terlibat secara serius dan aktif dalam menghasilkan lukisan khat dan abstrak. Pengalaman melihat sendiri lukisan yang dihasilkan terpampang pada beberapa papan iklan di seluruh Malaysia menyebabkan Yazri tidak menoleh ke belakang lagi.

“Lukisan doodle basikal dan belon untuk set penggambaran bersama-sama duta produk gula tersebut, iaitu penyanyi Marsha, membuatkan saya bertambah yakin dengan kebolehan dalam bidang seni tampak ini. Sejak itu, saya semakin yakin untuk menerokai lebih banyak teknik dan menjual lukisan khat yang berlatarkan abstrak.

Pada peringkat awal, pelbagai insiden seperti tersalah pilih medium warna, peralatan melukis yang terhad dan pelanggan yang kurang berpuas hati dengan hasil lukisan yang ditempah menyebabkan saya berasa sedikit berputus asa. Namun apabila mendapat maklum balas positif, semangat saya kembali berkobar-kobar untuk melukis dengan lebih serius,” ujar Yazri yang mula melukis secara serius sejak tahun 2021 sewaktu pandemik COVID-19 melanda negara dan seluruh dunia.

Sewaktu Perintah Kawalan Pergerakan (PKP) berkuatkuasa, Yazri melukis untuk mengisi masa lapangnya selepas waktu bekerja dan setiap karya lukisannya dimuat naik dalam pelantar media sosial.

Pada awalnya, Yazri melukis hanya sekadar mengisi masa senggang sahaja. Namun apabila beliau berkongsi hasil karyanya dalam media sosial, ramai rakan dan kenalannya memberi komen yang memberangsangkan. Kebanyakan mereka bertanya jika Yazri mengambil tempahan lukisan sama ada berdasarkan cita rasa pelanggan atau berdasarkan kebebasan dan keperluan diri beliau.

“Ada lukisan khat saya yang ditempah untuk dijadikan hiasan rumah dan hadiah bagi pelbagai program, acara dan tujuan tertentu. Kebiasaannya, orang Islam yang menitikberatkan setiap hiasan dan dekorasi rumah atau pejabat lebih selesa untuk menggantung pelbagai lukisan berkonsep tulisan khat.

Seperti yang kita maklum, umat Islam dilarang untuk menggantung gambar lukisan makhluk yang hidup seperti manusia dan haiwan. Justeru, nilai estetika lukisan tulisan khat adalah pilihan terbaik untuk mencantikkan dan menghiasi rumah dan pejabat,” terang Yazri yang telah berjaya menjual sebanyak 79 unit lukisan khat dalam tempoh dua tahun beliau berkecimpung secara serius dalam lukisan khat abstrak.

Selain mahir melukis lukisan abstrak, Yazri menggabungkan kemahiran dan teknik lukisan abstrak menjadi latar kepada tulisan yang ditempah oleh para pelanggan.

Lukisan tulisan khat mempunyai banyak jenis dan kategori. Antaranya termasuklah Nasakh, Thuluth, Diwani, Diwani Jali, Farsi, Nasta’liq, Maghribi, Mushafi, Fatimi dan Riq’ah. Semuanya mempunyai keunikan dan kesenian yang tersendiri.

Sewaktu bersekolah agama di Johor Bahru, Yazri pernah mewakili Sekolah Agama Taman Sri Tebrau dalam Pertandingan Tulisan Khat Peringkat Kecil (darjah 1 hingga 3) sempena Perujian Membaca Al-Quran, Berzanji, Tafsir Ayat dan Tulisan Khat Sekolah-sekolah Agama Negeri Johor.

“Pertandingan khat peringkat kecil itu adalah kategori Khat Nasakh. Pertama kali menyertai pertandingan seperti ini, saya berjaya mendapat tempat ketiga bagi kategori sekolah-sekolah agama di Zon Pelawat Timur. Pada tahun berikutnya, saya menyertai lagi pertandingan khat bagi kategori yang sama (peringkat kecil) dan berjaya menjadi johan yang melayakkan saya mewakili Zon Pelawat Timur ke peringkat Daerah Johor Bahru. Pada pertandingan tersebut, saya berjaya menjadi Johan Daerah Johor Bahru,” jelas Yazri yang berasal dari Johor Bahru.

“Perancangan masa hadapan saya adalah mahu mempelajari lebih banyak teknik penulisan khat dengan betul kerana masih banyak lagi ilmu yang perlu saya pelajari. Saya gemar meneroka pelbagai teknik dan kaedah lukisan dan tulisan khat agar karya saya sentiasa kekal relevan sepanjang zaman.

Selain itu, saya juga sedang meneroka peluang untuk menjual hasil lukisan khat yang dicetak atas kanvas bersama dengan bingkai eksklusif kerana pasarannya lebih luas,” jelas Yazri yang menjual karya lukisan khatnya dengan harga bermula RM250 sehingga RM1200 (bergantung pada saiz, jenis ayat dan corak).

Kepada sesiapa yang berminat untuk membuat tempahan khas lukisan khat abstrak, anda boleh melayari pelantar media sosial Yazri, Instagram (@yiy_melukis) dan pelantar TikTok (@yiy12181).


Kesantunan Bahasa antara Etnik sebagai Wadah Perpaduan Masyarakat

Untuk mendapatkan maklumat terkini, ikuti kami melalui Telegram

Putrajaya – Kementerian Pelancongan, Seni dan Budaya (MOTAC) melalui Jabatan Kebudayaan dan Kesenian Negara telah mengadakan program Syarahan Perdana Budaya yang disampaikan oleh Pengerusi Lembaga Pengelola Dewan Bahasa dan Pustaka (DBP), YBhg. Datuk Seri Prof. Dr. Awang Sariyan pada pagi tadi. Program tersebut diadakan di Dewan Sanggar Pujangga, MOTAC. Pengarah Jabatan Dasar dan Penyelidikan, Dr. Hazami Jahari telah bertindak sebagai moderator bagi sesi syarahan tersebut.

Penganjuran program tersebut merupakan kesinambungan Siri Syarahan Perdana Budaya yang telah diadakan sejak pada tahun 2011, 2012, 2013, 2015, 2016 dan 2019. Siri syarahan ini diadakan bertujuan untuk mewujudkan satu jaringan perkongsian ilmu dengan pandangan, cadangan dan saranan ke arah pembinaan negara bangsa yang berbudaya luhur, memupuk semangat jati diri selari dengan tahap kemajuan dan pembangunan negara.

Antara tokoh yang pernah menyampaikan syarahan ini ialah DYMM Paduka Seri Sultan Dr. Nazrin Muizuddin Shah, YABhg. Tun Dr. Mahathir Mohamad, YBhg. Tan Sri Razali Ismail, YB Tuan Khairy Jamaluddin, YBhg. Tan Sri Dato’ Seri Utama Dr. Rais Yatim, dan YBhg. Dato’ Dr. Afifi al-Akiti.

Syarahan yang disampaikan oleh YBhg. Datuk Seri Prof. Dr. Awang Sariyan pada siri ketujuh ini bertajuk “Satu Tinjauan Sudut Pandang Amalan Budaya Tinggi: Akhlak dan Adab Masyarakat Majmuk di Malaysia“. Dalam syarahan tersebut, beliau menyentuh pelbagai aspek yang berkaitan dengan kesantunan berbahasa melibatkan bahasa etnik-etnik utama di Malaysia.

Dalam permulaan syarahannya, beliau menyatakan bahawa kajian pembentangannya melibatkan unsur kesantunan bahasa etnik utama yang meliputi etnik Melayu, Cina, India, Iban dan Kadazan Dusun, manakala kesantunan Melayu dijadikan asas dalam perbandingan bahasa etnik tersebut. Ujarnya,

Kesan langsung bahasa dalam pembangunan sesuatu tamadun barangkali tidak tampak secara nyata sebagaimana tampaknya pembangunan fizikal, namun dampaknya berkaitan dengan kestabilan sosial, politik, pendidikan dan sahsiah anggota masyarakat dan warganegara.

Selain itu, beliau juga turut menjelaskan tentang unsur kesantunan berbahasa yang penting dan diwarisi seperti penggunaan kata ganti nama diri, gelar, panggilan hormat dan bentuk bahasa yang rasmi dalam pentadbiran, undang-undang, pendidikan dan majlis serta upacara rasmi. Menurutnya, penggunaan gelar, sapaan dan kata ganti nama diri merupakan perkara yang tidak diendahkan dan dipedulikan pada masa sekarang. Oleh itu, beliau menyarankan agar pengetahuan sosial berkaitan dengan hal tersebut perlu diamalkan secara tepat dan bersesuaian dengan konteks keadaan dalam hubungan berkomunikasi tersebut.

Seterusnya, beliau juga menjelaskan tentang sistem sapaan dan ungkapan fatis dalam kesantunan berbahasa antara etnik. Ungkapan fatis merujuk bentuk basa-basi, iaitu bentuk bahasa yang sekadar memelihara hubungan sosial. Dalam konteks bahasa Melayu, ungkapan fatis tersebut lebih kepada bentuk ucapan yang mewakili situasi atau keadaan tertentu seperti ucapan selamat dan terima kasih. Katanya,

Aspek kesantunan bahasa yang terdapat dalam kesemua bahasa etnik utama ini adalah untuk memenuhi kenyataan bahawa semua bahasa manusia mementingkan aspek kesantunan dalam perilaku kebahasaan.

Beliau menutup syarahan tersebut dengan menyatakan bahawa konsep perbandingan kesantunan bahasa ini dijadikan rujukan dan diajar dalam pelbagai program perpaduan di peringkat sekolah dan institusi pengajian tinggi. Selain itu, MOTAC juga boleh menjadikan dapatan perbandingan kesantunan bahasa ini sebagai kriteria pelancongan, warisan dan budaya negara bagi melestarikan warisan budaya negara.


Balai Seni Negara Ipoh Bakal Memacu Industri Seni Visual dan Pelancongan di Perak

Ipoh – Bangunan bersejarah di Ipoh, iaitu Ibu Pejabat Pos Lama Ipoh akan dikenali sebagai Balai Seni Negara Ipoh dan bakal berperanan sebagai pusat para penggiat seni dalam merancakkan lagi industri seni visual kontemporari negara, terutamanya di bandar raya Ipoh.

Selain melahirkan pelbagai keunikan budaya, industri seni visual sebenarnya turut berupaya menjadi pemangkin utama kepada pertumbuhan sektor pelancongan dan kebudayaan negara kita. Sehubungan dengan itu, Majlis Bandaraya Ipoh (MBI) bersama-sama Lembaga Pembangunan Seni Visual Negara (LPSVN) telah menandatangani Memorandum Persefahaman (MOU) bagi program seni visual kontemporari di pejabat MBI demi menyemarakkan kegiatan kesenian di Ipoh

MBI diwakili Dato’ Rumaizi [email protected] Daud, Datuk Bandar Ipoh manakala LPSVN pula diwakili oleh Tuan Amerrudin Ahmad, Ketua Pengarah, Lembaga Pembangunan Seni Visual Negara dan disaksikan oleh Datuk Hajah Saraya Arbi, Ketua Setiausaha Kementerian Pelancongan, Seni dan Budaya Malaysia (MOTAC).

Menurut Dato’ Rumaizi, pembangunan industri seni visual negara kini semakin mendapat perhatian, terutamanya penglibatan generasi baharu yang dilihat mampu memacu kelestarian ekosistem seni visual secara mampan. Bahkan, industri seni visual ini juga bakal menjadi produk pelancongan baharu yang berpotensi membantu dalam menjana ekonomi setempat mahupun ekonomi negara.

“Satu Pelan Tindakan dan Penjenamaan Wilayah Pelancongan Greater Ipoh telah diwujudkan dengan tujuan menjadikan wilayah pelancongan Greater Ipoh sebagai destinasi bertaraf antarabangsa yang berdaya saing, inklusif dan mampan melalui pendekatan clustering. Hal ini meliputi empat pihak berkuasa tempatan (PBT), iaitu Majlis Bandaraya Ipoh (MBI), Majlis Pembandaran Kuala Kangsar, Majlis Daerah Kampar dan Majlis Daerah Batu Gajah,” ujar Dato’ Rumaizi sewaktu berucap dalam majlis tersebut.

Tambah beliau lagi, MBI turut memperkenalkan dan mempraktikkan konsep 3H, iaitu “Heritage, Hipsters dan Health” untuk membangunkan Balai Seni Visual Negara di Ipoh, Perak.

Dalam majlis yang sama, Ketua Setiausaha MOTAC, Datuk Hajah Saraya Arbi berkata, MOU yang ditandangani pada hari ini telah membentuk satu perancangan yang lebih teratur terhadap pembangunan infrastruktur dalaman dan susun atur ruang pameran.

“Apabila kerja-kerja baik pulih sudah siap kelak, bangunan yang dahulunya dikenali sebagai Ibu Pejabat Pos Lama Ipoh ini akan dikenali sebagai Balai Seni Negara Ipoh yang berperanan sebagai pusat kepada para penggiat industri seni dalam merancakkan program seni visual kontemporari terutama di bandar raya ini,” jelas Datuk Hajah Saraya ketika berucap.

Beliau turut menyatakan harapannya supaya Balai Seni Negara Ipoh dapat menjadi hab seni popular untuk pelaksanaan program seni visual kontemporari menerusi sokongan dan kerjasama entiti seni tempatan dan luar.

Untuk makluman, bangunan Balai Seni Negara Ipoh dibina pada tahun 1914 dan siap dua tahun berikutnya dan bersambung dengan Dewan Bandaran Ipoh. Cadangan pembangunan ini diyakini mampu melonjakkan lagi ekonomi pelancongan sebagai pusat seni di utara Semenanjung Malaysia.

Secara tidak langsung, Balai Seni Negara Ipoh boleh dijadikan tempat untuk mengadakan program-program kesedaran, pendidikan dan jaringan berkaitan seni visual kontemporari melibatkan masyarakat dan mana-mana organisasi untuk membangunkan dan melestarikan seni visual kontemporari di sekitar Ipoh, Perak secara khususnya dan negeri Perak secara amnya. Kerja membaik pulih seluruh bangunan bersejarah ini mengambil masa selama 18 bulan, iaitu bermula 21 November 2022 sehingga Mei 2024.

Majlis MOU antara pihak MBI dan LPVSN bagi program seni visual kontemporari turut disiarkan secara dalam talian di https://www.facebook.com/nationalartgallerymalaysia.


1000 Bilah Keris Dipamerkan dalam Festival Keris Antarabangsa Melaka 2022

Untuk mendapatkan maklumat terkini, ikuti kami melalui Telegram

Melaka – Lebih 1000 keris yang diperbuat dan berasal dari dalam dan luar negara dipamerkan pada Festival Keris Antarabangsa Melaka 2022 (FKAM 2022) yang berlangsung pada 12 hingga 13 November 2022 bertempat di Perkampungan Hang Tuah, Duyong, Melaka. Sekurang-kurangnya lebih 10 ribu orang pengunjung hadir ke festival ini bagi menyaksikan keunikan pelbagai jenis keris yang dihimpunkan dari serata dunia.

Program yang julung-julung kali diadakan dan dianjurkan oleh Perbadanan Muzium Melaka (PERZIM) itu merupakan antara sebahagian daripada inisiatif kerajaan negeri Melaka untuk memartabatkan senjata sebagai satu daripada warisan turun-temurun masyarakat Melayu.

Menurut Pengurus Besar PERZIM, Drs. Mohd Nasruddin Rahman, FKAM 2022 yang julung-julung kali diadakan pada skala besar itu turut mendapat kerjasama daripada Persatuan Warisan dan Adat Keris Melaka (PEWARIS).

Tambah beliau, penganjuran FKAM 2022 selama dua hari berjaya menghimpunkan para peserta yang juga merupakan pemilik koleksi keris dari seluruh Malaysia dan beberapa buah negara jiran yang lain. Antaranya termasuklah Thailand, Singapura dan Indonesia yang meliputi Kepulauan Riau, Lingga, Bentan dan Makassar.

“Keris adalah senjata yang sangat rapat dengan orang-orang Melayu khususnya dalam dunia Melayu Nusantara. Walau bagaimanapun, budaya ini semakin pupus dan dilupakan terutama dalam kalangan generasi muda. Oleh hal yang demikian, PERZIM bersama-sama PEWARIS melaksanakan inisiatif untuk melaksanakan satu program yang besar selama dua hari bagi memperkenalkan dan mempromosi budaya, warisan, sejarah dan tradisi keris sebagai sebahagian daripada gaya hidup masyarakat Melayu di Nusantara ini pada zaman dahulu,” ujar Drs. Mohd Nasruddin.

“Berdasarkan potensi yang seiring dalam objektif PERZIM untuk memelihara dan memulihara warisan kebudayaan negeri ini, PERZIM berharap agar program seperti ini dapat dilaksanakan pada setiap tahun, dijadikan sebagai sebahagian daripada acara pelancongan tahunan serta dimasukkan dalam kalendar pelancongan negeri Melaka kerana sambutan dan galakan yang diterima daripada para pengunjung amat positif,” kata Drs. Mohd Nasruddin.

Antara yang menarik perhatian sepanjang program FKAM 2022 berlangsung termasuklah pameran keris tertua dari kerajaan Bentan yang dimiliki sejak abad ke-14 dan berusia lebih 600 tahun, pertandingan 10 kategori jenis keris, demonstrasi mengukir hulu keris, menempa serta membuat keris merangkumi mencuci keris dan tayangan wayang pacak filem Mat Kilau.

Drs Mohd Nasruddin turut berkata, antara kategori keris yang dipertandingkan dalam FKAM 2022 termasuklah kategori Keris Bugis Sepokal, Keris Bugis Lok, Keris Saras Besi Sebatang, Keris Alang Besi Sebatang, Keris Malela serta pelbagai lagi.

Majlis Perasmian FKAM 2022 disempurnakan oleh Pengerusi Lembaga Pengarah PERZIM, Datuk Akramuddin Ab. Aziz. FKAM 2022 ini turut diserikan dengan kehadiran Yang di-Pertua Negeri Melaka, Tuan Yang Terutama Tun Seri Setia Dr. Haji Mohd Ali Mohd Rustam dan Pegawai Kewangan Negeri Melaka, Datuk Salhah Salleh.


DBP Sedia Membantu Pustaka Negeri Sarawak Mengangkat Dokumen Warisan Tempatan

Kuala Lumpur – Dewan Bahasa dan Pustaka (DBP) menerima kunjungan lawatan daripada Pustaka Negeri Sarawak sebagai usaha agensi tersebut mendapatkan maklumat tentang proses mengangkat dokumen warisan tempatan ke peringkat antarabangsa. Delegasi Pustaka Negeri Sarawak tersebut diketuai oleh Encik Wan Mazli Wan Razali, Timbalan Ketua Pegawai Eksekutif dan Pengerusi Sekretariat Memory of the World (MoW) Sarawak.

Antara ahli delegasi yang turut hadir termasuklah Encik Vincent Jinap, Ketua Sektor Perkhidmatan Depositori, Encik Izaruddin Moss, Ketua Bahagian Sarawakiana, Encik Ahmad Shamsudin, Ketua Bahagian Perkhidmatan Maklumat, Puan Nur Amanina Mastani, Ketua Bahagian Sarawakiana, Puan Dayang Nur Syima Awang Adrus, Ketua Unit Koleksi Khas, Encik Musa Ayub, Ketua Bahagian ICT, Encik Aldrin John, Pegawai Jabatan Muzium Sarawak, Puan Rebecca Richard, Pegawai Jabatan Muzium Sarawak, dan Dr. Ipoi Datan, Pegawai Majlis Adat Istiadat Sarawak.

Lawatan tersebut diadakan bertujuan untuk mendapatkan perkongsian daripada DBP yang pernah mencalonkan koleksi manuskrip Sejarah Melayu (Sulalatus Salatin) yang mendapat pengiktirafan sebagai karya agung warisan dunia dalam Memory of The World International Register oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) pada tahun 2001, dan manuskrip Kitab Ilmu Bedil yang diiktiraf sebagai Memory of The World UNESCO Asia and The Pacific pada tahun 2016.

Pertemuan yang diadakan di Bilik Mesyuarat Lembaga Pengelola, Arasa 30, Menara DBP itu diketuai oleh Tuan Haji Md Johari Hasan, Timbalan Ketua Pengarah (Dasar) DBP, yang mewakili Ketua Pengarah DBP. Dalam ucapan alu-aluannya, Tuan Haji Md Johari Hasan merakamkan penghargaan atas kesudian pihak Sekretariat MoW mengunjungi DBP, dan DBP bersedia untuk membantu dan memberikan maklumat yang diperlukan oleh Sekretariat MoW.

Menurut Encik Wan Mazli, Sekretariat MoW yang ditubuhkan pada tahun 2019 dipertanggungjawabkan untuk mengenal pasti dokumen warisan tempatan yang terdapat dalam Sarawak untuk dicalonkan ke MoW peringkat kebangsaan. Hingga kini, Sekretariat MoW memiliki 17 manuskrip tulisan Jawi sekitar tahun 1800-an yang diperoleh secara belian dan derma daripada individu. Walaupun begitu, sebahagian daripada manuskrip tersebut masih belum mempunyai penyelidikan sokongan.

Dalam pertemuan tersebut, Encik Nik Aman Nik Yusoff, Ketua Pusat Dokumentasi Melayu DBP, turut memberikan penerangan ringkas tentang proses yang perlu dilalui untuk mendapatkan pengiktirafan daripada UNESCO. Menurut Encik Nik Aman, terdapat pelbagai faktor yang dilihat oleh pihak UNESCO untuk mengiktiraf sesuatu dokumen, antaranya termasuklah asal dan ketulenannya. Oleh sebab itu, setiap dokumen warisan yang dicalonkan perlu melalui penyelidikan secara mendalam sebagai sokongan dan bukti keaslian.

Pertemuan tersebut diteruskan dengan lawatan pihak Sekretariat MoW ke Pusat Dokumentasi Melayu untuk melihat dengan lebih dekat koleksi manuskrip yang terdapat di DBP, di samping mendapatkan maklumat tentang pengurusan manuskrip, seperti cara penyimpanan dan pemuliharaan manuskrip.


Institusi Arkib Perbendaharaan Khazanah Warisan Dokumentasi Negara

Untuk mendapatkan maklumat terkini, ikuti kami melalui Telegram

Kuching – Kini Sarawak telah memiliki bangunan arkibnya sendiri setelah bangunan Arkib Negara Malaysia di Sarawak siap sepenuhnya pada 1 April yang lalu. Majlis perasmian Arkib Negara Malaysia Negeri Sarawak ini yang merupakan arkib negara kelima telah dirasmikan oleh Menteri Pelancongan, Industri Kreatif dan Seni Persembahan Sarawak, Dato’ Sri Abdul Karim Rahman Hamzah yang mewakili Premier Sarawak, Datuk Patinggi Tan Sri Dr. Abang Abdul Rahman Zohari Tun Datuk Abang Openg.

Menurut Dato’ Sri Abdul Karim, arkib merupakan institusi yang perlu dipertahankan kerana menjadi tempat penyimpanan pelbagai khazanah warisan dokumentasi negara kita. Keruntuhannya akan menyebabkan kita kehilangan segala bahan yang merupakan bukti ketamadunan bangsa.

“Bahan arkib yang sahih amat penting kerana merupakan sumber utama yang diterima di mahkamah antarabangsa dalam pembuktian kes yang mempertahankan kedaulatan dan wilayah persempadanan negara meliputi laut, darat dan udara. Contohnya, kes tuntutan Pulau Ligitan dan Sipadan pada tahun 2022 yang berpihak kepada negara kita menerusi penemuan rekod di institusi arkib yang menunjukkan aktiviti dan kawalan Malaysia terhadap pulau-pulau tersebut,” kata Dato’ Sri Abdul Karim yang menyampaikan teks ucapan Premier Sarawak, Datuk Patinggi Tan Sri Dr. Abang Abdul Rahman Zohari Tun Datuk Abang Openg.

Sehubungan dengan itu, beliau menyeru semua penjawat awam negeri dan persekutuan supaya komited menjaga dan memelihara rekod yang diwujudkan serta hendaklah menyerahkan rekod awam yang bernilai kekal kepada Pustaka Negeri Sarawak bagi rekod kerajaan negeri dan kepada Arkib Negara Malaysia Negeri Sarawak bagi rekod kerajaan persekutuan.

Beliau turut menyatakan bahawa zaman ledakan data dan maklumat yang menuntut kreativiti dan perkembangan pesat dunia teknologi pada masa kini turut memberi kesan langsung kepada institusi arkib.

“Pendigitalan bahan arkib dengan tujuan pemeliharaan dan penyelidikan akan membuka ruang kepada institusi arkib untuk menarik lebih ramai penyelidik dan pengguna bahan arkib dari dalam dan luar negara,” jelas Dato’ Sri Abdul Karim.

Tambah beliau lagi, dalam usaha menggembleng pelan tindakan (blueprint) digital, kerajaan negeri Sarawak memberi tumpuan kepada peningkatan ekosistem bersepadu untuk memupuk masyarakat digital yang inklusif, mengembangkan ekonomi digital serta menggalakkan pertumbuhan perniagaan dan sektor teknologi pintar.

Justeru, sewajarnya inisitif ini perlu disambut baik oleh penyedia perkhidmatan rujukan data dan maklumat termasuklah institusi arkib sebagai tempat simpanan maklumat rasmi di Sarawak.

Turut hadir memeriahkan majlis perasmian tersebut ialah Menteri Pelancongan, Seni dan Budaya (MOTAC), Dato’ Sri Hajah Nancy Shukri; Ketua Pengarah Arkib Negara Malaysia, Dato Jaafar Sidek Abdul Rahman dan Timbalan Menteri Tenaga dan Kelestarian Alam Sekitar, Dr. Hazland Hipni.

Majlis perasmian ini turut disiarkan secara dalam talian dan rakamannya boleh ditonton di https://www.facebook.com/myarkibnegara/videos/3269675843284973.


Warisan Seni Budaya Perlis Perlu Dikekalkan – Raja Muda Perlis

Kangar –  Duli Yang Teramat Mulia (DYTM) Tuanku Syed Faizuddin Putra Jamalullail, Raja Muda Perlis berharap agar seni budaya yang terdapat di Perlis terus dikekalkan, terutamanya seni budaya yang kian dilupakan atau pupus akibat ditelan zaman. Titah baginda ketika menutup Mesyuarat Jawatankuasa Adat Istiadat Melayu Perlis Sidang Kedua bagi Tahun 2022:

Warisan seni dan budaya ini perlu diselarikan dengan perkembangan semasa dan syariat Islam, sesuai dengan peranan yang dimainkan oleh Majlis Agama Islam dan Adat Istiadat Melayu Perlis (MAIPs) sebagai badan utama yang menerajui agama Islam di negeri ini dan juga pendokong kepada adat istiadat Melayu di Perlis.

Tuanku Raja Muda Perlis juga mahu lebih banyak usaha pengekalan, perkembangan, pendidikan, kajian dan penambahbaikan dilakukan terhadap artifak peninggalan, warisan, tarian, adat, budaya dan sebagainya yang berkaitan dengan negeri Perlis agar dapat diperkayakan lagi khazanah kesenian negeri itu untuk diwarisi oleh generasi masa hadapan.


TERENGGANU − “Bahasa Melayu Pengungkap Peradaban Bangsa.“ Demikianlah pentingnya bahasa Melayu sebagai bahasa jiwa bangsa. Ucaptama yang menarik tentang bahasa Melayu ini telah disampaikan oleh YBhg. Profesor Datuk Seri Dr. Haji Awang Sariyan, iaitu Pengerusi Lembaga Pengelola Dewan Bahasa dan Pustaka, yang juga selaku Pengarah Institut Alam dan Tamadun Melayu, Universiti Kebangsaan Malaysia, dalam Seminar Penyelidikan dan Pertandingan Inovasi Peringkat Antarabangsa Institut Pendidikan Guru Kampus Dato’ Razali Ismail 2021 (Serai 2021) menerusi aplikasi Zoom yang bersiaran secara langsung pada pukul 10.50 pagi tadi.

“Bahasa kebangsaan merupakan roh bagi negara kita. Namun begitu, sebagai bahasa kebangsaan, bahasa Melayu masih belum digunakan dengan sewajarnya untuk memenuhi makna bagi lambang kedaulatan negara, jati diri dan perpaduan. Hal ini demikian kerana masih ada segelintir dalam kalangan masyarakat yang belum menguasai bahasa Melayu dengan baik. Sebagai bahasa rasmi, bahasa Melayu masih belum digunakan dengan sewajarnya dalam ranah pentadbiran negara, undang-undang, pendidikan, ekonomi, media am dan di tempat awam.”

Menurut beliau, bahasa juga bertindak sebagai pengungkap peradaban bangsa dan negara sebagai bahasa ilmu. Bahasa bertindak sebagai alat untuk manusia memperoleh ilmu dan menyampaikan ilmu. Tanpa penguasaan bahasa, seseorang itu tidak dapat menguasai ilmu yang didengarinya dan seterusnya tidak dapat menyampaikan ilmu tersebut kepada orang lain.

Penggunaan bahasa yang sopan juga penting supaya ilmu dapat disampaikan dengan berkesan. Oleh itu, pentingnya untuk mengekalkan bahasa yang sopan dan santun supaya penuturnya dapat berfikir secara baik dan seterusnya akan melakukan tindak tanduk yang baik.

Di samping itu, bahasa baku turut penting sebagai tonggak peradaban bangsa dan negara. Antara wasiat Hassan al-Bana termasuklah keperluan mempertahankan bahasa baku kerana ilmu perlu diolah dalam bahasa baku dengan baik.

Ujarnya lagi, bahasa Melayu turut menjadi asas pembentukan konsep diri manusia yang dapat dikaitkan dengan akal. Sehubungan dengan itu, bahasa cerminan akal fikiran penuturnya. Bahasa yang menentukan tingkah laku penuturnya dan juga pengungkap kepada individu. Oleh itu, fungsi bahasa itu membentuk peribadi penuturnya.

Dalam seminar itu juga, YBhg. Dr. Rusmini Ku Ahmad, Rektor, Institut Pendidikan Guru Malaysia turut hadir sebagai perasmi Serai 2021. Sebanyak 138 orang pembentang dari dalam negara dan luar negara terlibat dalam seminar ini. Antaranya termasuklah 100 orang peserta seminar yang terdiri daripada pensyarah institusi pendidikan tinggi awam, institusi pendidikan tinggi swasta, institut pendidikan guru, politeknik, matrikulasi, guru dan pelajar dari dalam negara dan luar negara.

Sementara itu, terdapat lebih daripada 200 projek inovasi yang melibatkan pelbagai kategori dalam pertandingan inovasi yang dipertandingkan.


Falsafah di Sebalik Seni Reka Bentuk Kintsugi

Untuk mendapatkan maklumat terkini, ikuti kami melalui Telegram

Pada usia 20-an dan 30-an, mungkin terdapat tekanan yang besar untuk memenuhi jangkaan masyarakat, keluarga, rakan-rakan, orang-orang di sekeliling serta untuk diri kita sendiri. Ramai orang menoleh ke belakang dan berasa kecewa kerana mereka tidak mengambil peluang untuk mengembara dengan lebih banyak lagi.

Orang lain mungkin membayangkan bahawa mereka akan berada lebih jauh dalam kerjaya atau hubungan peribadi mereka. Pada hakikatnya, hidup ini sukar dan kita mungkin menghadapi kemunduran sama ada besar atau kecil yang boleh menghancurkan impian kita serta meninggalkan kita dengan serpihan harapan yang kita anggap tidak bernilai.

Perasaan dan pengalaman menempuhi kegagalan boleh menjejaskan tahap mental secara berpanjangan namun tidak boleh menjadi penghalang untuk anda menelusuri jejak jalan kehidupan anda. Terdapat banyak ajaran, amalan dan falsafah yang boleh membantu anda menangani kekecewaan, menerima ketidaksempurnaan dan kekal optimistik.

Antara satu daripada amalan dan falsafah sedemikian adalah seni reka bentuk Jepun kintsugi yang bermaksud bergabung dengan emas. Kintsugi telah menarik banyak perhatian dalam beberapa tahun kebelakangan ini sebagai teknik seni, pandangan dunia, metafora serta kaedah untuk manusia menjalani alam kehidupan.

Selain itu, banyak seni reka bentuk Jepun telah dipengaruhi oleh falsafah Zen dan Mahayana yang memperjuangkan konsep penerimaan dan perenungan ketidaksempurnaan, perubahan yang berterusan dan ketidakkekalan semua perkara.

Kintsugi juga merupakan seni reka bentuk Jepun untuk membaiki tembikar yang pecah. Jika sesuatu mangkuk itu pecah, maka serpihan yang pecah itu akan dilekatkan semula dengan menggunakan getah pokok seperti gam dan retakan dihiasi dengan emas. Tiada percubaan untuk menyembunyikan kerosakan, sebaliknya akan diserlahkan demi menonjolkan nilai kesenian.

Amalan ini menonjolkan idea bahawa kecantikan boleh didapati dalam sesuatu ketidaksempurnaan. Manakala kerosakan pula adalah satu peluang untuk menerapkan bentuk pemikiran dan menjadi contoh kegagalan untuk membantu menambah baik taraf kehidupan.

Kintsugi agak meluas tersebar di Jepun pada sekitar akhir abad ke-16 dan awal abad ke-17. Asal usul estetika ini bermula sejak ratusan tahun lalu sehingga ke zaman Muromachi (sekitar tahun 1336 hingga tahun 1573). Syogun (pemerintah) ketiga pada era itu, iaitu Ashikaga Yoshimitsu (memerintah dari tahun 1358 hingga tahun 1408) dikatakan telah memecahkan mangkuk teh kegemarannya. Mangkuk teh tersebut sangat unik dan tidak boleh diganti.

Rentetan itu, Ashikaga Yoshimitsu tidak membuang mangkuk teh tersebut, sebaliknya beliau menghantarnya ke China untuk diganti baharu atau dibaik pulih. Mangkuk teh tersebut dibaiki dengan kepingannya dipegang pada tempatnya dengan pengikat (staple) logam.

Pembaikan atau pengikat asas merupakan teknik membaik pulih barangan berharga yang pecah di China dan juga di sebahagian besar negara Eropah pada zaman itu. Walau bagaimanapun, Syogun menganggapnya tidak berfungsi dengan baik dan tidak cantik.

Sebaliknya, demi menyelesaikan masalah barangan kraf tangan kaca yang mudah pecah, Syogun mengupah tenaga pekerja yang pakar dan mahir dalam membaik pulih barangan berharga yang pecah serta menghasilkan sesuatu yang indah dan penuh dengan nilai estetika daripada barangan kaca yang pecah dan rosak di samping menyembunyikan kerosakannya.

Mencari Keindahan dalam Ketidaksempurnaan

Kintsugi membuat atau menjadikan sesuatu yang baharu daripada periuk atau bekas mangkuk yang pecah dengan diubah suai untuk menonjolkan nilai kecantikan dan keindahan yang berbeza. Ketidaksempurnaan dan retakan keemasan adalah dua nilai estetika yang menjadikan objek baharu yang dihasilkan itu unik.

Seni kintsugi berkait rapat dengan falsafah wabi-sabi Jepun, iaitu “pandangan dunia yang berpusat pada penerimaan kefanaan, ketidaksempurnaan dan keindahan yang terdapat dalam kesederhanaan”. Wabi-sabi juga merupakan penghargaan terhadap kedua-dua objek semula jadi dan kuasa alam semula jadi yang mengingatkan manusia bahawa tiada apa-apa yang kekal buat selama-lamanya di dunia ini.

Falsafah wabi-sabi juga merupakan sebahagian daripada seni estetika merenung dan melihat sesuatu perkara yang menjadi semakin cantik seiring dengan berlalunya masa. Sebagai sebahagian daripada reka bentuk kraf tangan dan kesenian, kintsugi telah berkembang melebihi jangkaan sebagai sebuah falsafah dan gaya hidup. Hal ini kerana teknik kintsugi bukan sekadar membaik pulih objek sahaja, bahkan telah berubah penampilan idealogi, pemikiran dan identiti asalnya.

Pada zaman pengeluaran besar-besaran dan pematuhan, falsafah kintsugi mendidik manusia supaya belajar menerima, mengiktiraf dan meraikan perkara yang tidak sempurna. Di samping itu, falsafah kintsugi juga turut menonjolkan dan menyerlahkan sesuatu kekurangan dan ketidaksempurnaan menjadi sesuatu yang hebat, unik dan istimewa. Contohnya, serpihan hati yang hancur akibat rasa kecewa kerana putus cinta boleh diubah menjadi sesuatu yang baharu, positif dan unik menerusi penghayatan falsafah kintsugi.

Perkara baharu itu mungkin tidak sempurna atau tidak seperti yang anda bayangkan, namun tetap indah dan menarik. Berbanding cuba menyembunyikan kelemahan, teknik kintsugi menyerlahkan dan menarik perhatian manusia. Falsafah kintsugi sebagai pendekatan kepada kehidupan boleh membantu memberi semangat dan motivasi kepada manusia apabila menghadapi kegagalan.

Kita juga boleh cuba mempraktikkan pendekatan kintsugi dalam seni mereka bentuk, mencipta dan menghasilkan kraf tangan. Jika hasilnya berjaya dan memberangsangkan, kita boleh mengamalkannya sebagai sebahagian daripada cara dan gaya hidup. Walaupun hasilnya mungkin tidak kelihatan cantik secara langsung, namun berdasarkan ajaran falsafah wabi-sabi, seiring dengan berlalunya masa, kita mungkin dapat menghargai keindahan sebuah ketidaksempurnaan itu.

Barangan kaca yang dihasilkan seperti mangkuk mungkin kelihatan mudah pecah dan bertaburan kepingan-kepingannya, tetapi hal ini juga adalah satu peluang untuk mencantumkannya kembali bersama dengan jahitan emas. Justeru akan menghasilkan mangkuk dengan hasil estetika kesenian yang baharu, unik, kuat dan menarik.